dvitīyo'dhyāyaḥ |

prathamaḥ pādaḥ |

athaviruddhākhyaṁ dvitīyādhyāyaṁ vyākhyātukāmo maṅgalacarati duryuktiketi | sa kṛṣṇo devakīsuto bhagavān prabhuḥ sarveśvaro me gatiḥ prāpyaprāpakaścāstu bharatāt | kīdṛśaḥ sa ityāha yaḥ sudarśanena tannāmnā cakreṇa parīkṣitamābhimanvyavamavyathaṁ vyathāśūnyaṁ vyathāt kṛtavān | kīdṛśamityāha duryuktiketi | duryuktiko duṣṭayojanīkṛdyo'śvatthāmā tasya vāṇena brahmāntreṇa vikṣataṁ dagdhaprāyam | garvbhasthe brahmāstraprayogo duryojanīya ucyate'nyayatvāt | etadeva sphuṭayan viśinaṣṭi uttareti | uttarā tanmātā saivāśrayo yasya taṁ tadgarvbhasthamityarthaḥ | bhagavadanugrahe hetuṁ vyañjayan viśinaṣṭi

śrutīta | śrutayo vedā maulau yasya taṁ tadbhaktaṁ bhagavaddharmaviśiṣṭam ityarthaḥ | bhūtayā bhāvinyā vedaniṣṭhāyā bhaṇiriyaṁ bodhyā | pakṣe sa kṛṣṇo bādarāyaṇo vyāsaḥ | prabhurnikhilakumatanirākaraṇakṣamaḥ me gatiḥ śaraṇamastu | yaḥ sudarśanena caturlakṣaṇīśāstreṇa śratimauliṁ vedāntamavyathaṁ vyadhāt | paroktadoṣagandhāspṛṣṭaṁ kṛtavānityarthaḥ | sudarśanatvaṁ tasya paratattvanirṇāyakatvāt bodhyam | kīdṛśaṁ śrutimaulimityāha duryuktiketi | duryuktikāścatvāro ye kapilādayasta eva droṇāḥ kākaviśeṣāstebhyo jātena vāṇena vāksamūhena taṁpraṇītena sūtravṛndenetyarthaḥ | vikṣatamanyārthodbhāvanenānityatvanirūpaṇena ca vyākulitamityarthaḥ | parīkṣitaṁ kṛtaparīkṣaṁ parabrahma paraṁ nityañceti nirddhāvitamityarthaḥ | uttarāśrayaṁ siddhāntapratipādakam | harireva vedāntārthaḥ na tvanyaditi siddhāntottaramucyate | tathāca kapilādismṛtibhistadīyatarkaiśca vedāntadarśane sambhāvito virodho'tra nirasanīya iti tadvyañjakamidaṁ padyam ||0||

dvitīyādhyāyārthān vakṣaṁsteṣūpayogāt prathamādhyāyārthānanusmārayati prathame ityādinā | dhīpraveśāya dvitīyādhyāyārthān samāsena tāvadarśayati dvitīye dvityādinā | cintite samanvaye virodhaparihārāya tāyamadhyāyaḥ pravartate | ityanayorviṣayaviṣayibhāvaḥ sambandhaḥ | nirviṣayasya virodhasya parihārāyayogāt tadviṣayasamanvayaḥ pūrvācintitaḥ viṣayabhūto virodhastu adhunā pariharttavya ityanayoḥ paurvottaryaṁ yuktam | śrotasamanvaye virodhaparihāratvādasya pādasya

śrutyadhyāyasaṅgatiḥ | pūrvapakṣe virodhaḥ phalam | siddhānte tvavirodhastat | asyādhikaraṇasyādimatvāt avāntarasaṅgatistu nāpekṣyate | saptatriṁśatsūtrakaṁ pañcadaśādhikaraṇaṁ prathamaṁ pādaṁ vyākhyātumārabhate tatrādāviti | śrutīti | saṁkhyādiśāntraiḥ kṛto virodha ityarthaḥ | tatreti | tasmin samanvaye svīkṛte satītyarthaḥ | nirviṣayatā vyarthatā | ṛṣervaidikatvaṁ darśayati smṛtiḥ khalviti | kapilābhyupagamaṁ tatsūtrat darśayati athetyādi | athaśabdo'dhikārārtho | maṅgalarthaśca | duḥkhatrayavināśopāyabhūtaḥ tattvavimarśaḥ āśāstrapūrteradhikṛto veditavyaḥ | maṅgalarūpaśca sa duḥkhavināśakatvāt | tatra duḥkhatrayamādhyātmikādhibhautikādhidaivikarūpam | etrādyaṁ dvividhaṁ śārīramānasabhedāt | vātapittādivaiṣamyahetukaṁ śarīram | kāmakrodhādihetukaṁ mānasam | tadidamāntāropāyasādhyatvādādhyātmikam | ādhibhautikaṁ manuṣyapaśvadihetukam | ādhidaivikantu yakṣarākṣasagrahādyāveśahetukam | tadetaddvayaṁ bāhyopāyasādhyam | tasya tu trayasyātyantanivṛttiratyantapuruṣārthaḥ | nivṛtterātyantikatvaṁ tu nivṛttasya duḥkhasya punaranut pādāt | puruṣārthasyātyantatvaṁ tasya dhvaṁsābhāvarūpatvena nityatvāditi | nanu duḥkhatrayanivṛttau duṣṭopāyā vahavaḥ santi | śārīraduḥkhanivṛttau sadvaidyairupadiṣṭā mahauṣadhayaḥ mānasaduḥkhanivṛtau varānnataruṇī prabhūtayaḥ adhibhautikaduḥkhanivṛttau nītiśāstrābhyāsadurgāśrayaṇādayaḥ adhidaivikaduḥkhanivṛttau ca maṇimantrādayaḥ santītyevaṁ dṛṣṭopāyebhyo duḥkhanivṛttisiddhau | śāstrasādhyabahujanmasampādyacittanirodhādau kathaṁ sudhiyā pravarttitavyamiti cettatrāha na dṛṣṭeti | na vayaṁ duḥkhanivṛttimātraṁ puruṣārthaṁ brūmaḥ | kintu tadutpattinivṛttimeva | auṣadhādinā | tadduḥkhaṁ nāvaśyaṁ nivarttate kathañcinnivṛtte'pi punaranyena bhāvyamiti naikāntikī tannivṛttiḥ | śāstrīyopāyāstu tadatyantocchedakatvādavaśyāśrayaṇīyā | iti bhāvaḥ | vimukteti | svabhāvavimukta ātmā tasyābhimānikamokṣārthaṁ pradhānasya jagatkartṛtvam | svārtha veti | puruṣaṁ brahmātmānaṁ vivekena darśitavān tāṁ pratyudastāmeveti nijaudāsīnyārthaṁ vetyarthaḥ | acetanatve'pīti | acetanaṁ yathā kṣīraṁ vatsavivṛddhaye pravarttate tathā pradhānaṁ puruṣavimokṣayetyarthaḥ | etena sūtradvayena jaḍasya pradhānasya svataḥ kartṛtvam uktam | sā ceti saṁkhyasmṛtiḥ | nirviṣayā vyarthā |

smṛtyanavakāśeti | anyatsmṛtyanavakāśeti | avakāśaḥ sthānamartha iti yāvat | ataḥ śrutiviparīteti | na ca jagatkāraṇe siddhe vastuni vikalpo yuktaḥ | tasmāt pradhānānuguṇyena vedāntā vyākhyātavyāḥ saṁpratītibhāvaḥ |

maivam | kutaḥ anyasmṛtītyādeḥ | āsīditi | idaṁ jagat pūrvaṁ tamobhūtaṁ tamasi vilīnamāsīt | kīdṛk tama ityāha apratarkyamiti | atastamasaḥ svayambhūrnityaḥ bhagavān ṣaḍaiśvaryapūrṇo hariḥ vṛttaujāḥ pūrvasiddhacicchaktivīryaḥ tamonudaḥ prakṛtiprerakaḥ sarvabhūtamayaḥ nigīrṇanikhilacidacit prapañcatamaḥ śaktikaḥ acintyastarkāgocaraḥ | tādṛśatve śrutyekagamya ityarthaḥ | svayaṁ svaśaktyekasahāyaḥ | iti abhidhyāya bahu syāmiti saṁkalpāt | svāt śarīrāt sisṛkṣuriti jagatṣṛṣṭerlīlānityatvaṁ vyañjitam | śarīrāttādṛśāttamasaḥ | viṣṇoriti śrīvaiṣṇave | tayā urṇayā | atra tamaḥśaktimataścetanādviṣṇoreva prapañcajanmadismṛtimataścetana eva taddhetuḥ | tathā ca smṛtyorvirodhe śrutyanugatā smṛtiḥ pramāṇan | āsāmiti manvādismṛtīnām | cittaśuddhimiti | kaṣāyaśaktiḥ karmaṇītyādi smṛteḥ | evaṁ dharmāṇām | teṣāṁ dharmāṇāṁ vṛṣṭyādiphalaṁ yacchrūyate yacca phalaṁ dattvā tathaivānubhāvyate vedena hariṇā vā tat khalu tadviśvāsarthameva bodhyam | sāṁkhyasmṛtervedānusāritvaṁ dūṣayati na ceti | tasyāṁ sāṁkhyasmṛtau | svakapolakalpitā svadhīvaibhavaracitā | na ceti | tatvenāptatvena | bahunāṁ gautamadīnām | nanvevaṁ mābhūt manvādismṛtipakṣapāto'pīti cettatrāha smṛtyośceti | ākṣeptṛn prativādinaḥ | nivākariṣyāma iti śāstrakṛtāmanusandhivacanam | yattviti | yastāvadagre sargādau jāyamānamṛṣiṁ brahmāṇaṁ sthitikāle prasūtaṁ jñānaistraikālikairvibhirtti puṣṇāti tamīśvaraṁ paśyedityarthaḥ | ṛṣiṁ kīdṛśaṁ kapilaṁ kanakaprabham | tadabhāvācceti āptatvavirahādityarthaḥ |

manoriti | manurmanīṣeti smṛtyā tu bhagavadbuddhitvaṁ tasyoktam | śrīparāśaro hīti | parān bāhyakutarkān yaḥ āśṛṇāti nirasyati pramāṇatarkaśatairiti saḥ | devateti | bhagavadviṣayakavāstavajñānayāthātmyamityarthaḥ | smaryate śrīvaiṣṇave | kapilo vāsudevākhya iti pādme | tasmāditi | uktaśruteścaturmukhaparatvāt

sāṁkhyapravaktuḥ kapilasya vedavirodhitve smṛtilabhācca tatsmṛtiranāptaivetyarthaḥ ||1||

itareṣāmiti | etattūpariṣṭādvisphuṭībhāvi | prakṛtāviti | prakṛtereva tau na tu puṁsa ityarthaḥ ||2||

yogasmṛtaṁ nivākarttumavatārayati nanviti | atideśatvānneha pṛthak saṅgatiḥ | tāmiti | indriyāṇāmaikāgryalakṣaṇāṁ dhāraṇāṁ yogajñā yogamiti manyante | yathoktamaikāgryameva paraṁ tapa iti vaktumiti śabda iti bhāvaḥ | vidyāmiti | etāṁ brahmavidyāṁ yogaprakārañca me matto yamānnaciketā labdho | brahmaprāpto'bhūditi śeṣaḥ | trirunnatamiti vyākhyāsyate | tena yogeneti | iha tatśabdena yogaparāmarśasiddhau yogaśabdenaiva tatparāmarśaḥ prācāṁ vīteranuvādaḥ | evamanyatra ca bodhyam | athetyasyārthaḥ | athaśabdo'dhikārārtho maṅgalārthaśca | yogo yuktiḥ samādhirityarthaḥ | anuśiṣyate vyākhyāyate lakṣaṇabhedopāyaphalairityanuśāsanam | tadyoganuśāsanamāśāstrapūrteradhikṛtaṁ bodhyamiti | ke yoga ityapekṣāyāmāha yogaścitteti | asyārthaḥ | cittasya nirmalasattvapariṇatirūpasya yā vṛttayo'ṅgāni bhāvapariṇatirūpāstāsāṁ nirodho bahirmukhapariṇativicchedādantarmukhatayā pratilomaparigatyā svakāraṇe layo yoga ityākhyāyata iti | samanvayeti | eṣā smṛtiḥ pātañjalī | dharmāvedanayeti | karmakāṇḍārthopabṛṁhaṇenetyarthaḥ |

evaṁ prāpte tannivāsāyāha eteneti | yogasmṛtirapīti | yamaniyamādyaṣṭāṅgayogapramaṇabhūtāpīti bhāvaḥ | asyāḥ seśvaratve'pi kuṭilakāpilayuktijālajambālaviliptatvena pradhānasvātantryādyuktervaidikasiddhāntānugatyā pareśānirūpaṇāccopekṣyāsāviti tannirāsāyātideśo'yam | kiñca pratyakṣādīti | patañjalinā kapilamanusmṛtya cittasya pañcavṛttayaḥ kathitāḥ pramāṇaviparyayavikalpanidrāsmṛtaya iti | tāsu pramāṇarūpāyaścittavṛtterlakṣaṇamuktam | pratyakṣānumānāgamāḥ pramāṇanīti | na hyete cittavṛttitvena vedeṣūpalabhyante | cakṣurādīndriyapañcakaṁ khalu manovajjīvasya karaṇaṁ teṣūpalabhyate | anumānamapi jñānameva tasya tairabhyupagamyate| āgamaśca śabda eva nabhoguṇaḥ | vedalakṣaṇaḥ śabdastu bhagavanniśvasitameva | tasya vā etasya niśvasitametadyadṛgveda ityādi śruteḥ | viparyayasmṛtī ca jñānaviśeṣe eva na tu cittavṛttī | cittaṁ khalu jñānaṁ vyakti iti śrautaḥ panthāḥ | kiñca jñānamātratvaṁ puṁso'bhyapagatam | draṣṭā dṛśimātraḥ śuddho'pi pratyarānupaśya iti tatsūtrāt | dṛśimātraścinmātraḥ draṣṭā puruṣaḥ mātraśabdena dharmadharmibhāvanirāsaḥ | sa śuddho'pi pariṇāmabhāvena svapratiṣṭho'pi pratyayanupaśyaḥ viṣayoparakte buddhitattve sannidhimātreṇa draṣṭṛtvaṁ bhajatītyarthaḥ | tuccaitadvaidikaṁ vede dharmitvena tasya nirūpaṇāditi | anyacca prāgvaditi | na cāptatvavyapāśrayetyādipūrvādhikaraṇoktamatrāpi bodhyamityarthaḥ | yattviti | īśvarayāthātmyaṁ vedāsteṣu dṛṣṭam avicintyātmaśaktirnityānandacidvigraho madhyama eva vibhūrnityādhiṣṭhānapārṣadabhrājamāno nityāsaṁkhyeyakalyāṇaguṇaḥ svānurūpayā śriyā viśiṣṭaḥ svāyattapradhānakṣetrajñānupraviśaniyamanakṛt svasaṅkalpenaiva svavilakṣaṇajagandrūpaḥ svayamavikārī bhajanānandahetuvīśvara ityetat | jīvayāthātmyañca jñānarūpo jñānādiguṇakaḥ paramāṇurjīvo harivaimukhyādvaddhaḥ tatsānmukhyāttu mokṣañcāpnotītyetat | upāyayāthātmyañca tatvajñānapūrvakaṁ haryupāsanameva mocakamityetat | upeyaṣāthātmyañca duḥkhatyantanivṛttipūrvakamānandabrahmasandarśanamityetaditi | taduktena tatsmṛtyuktena | kiñceti | tattvānāṁ krameṇa sargo vyutkrameṇa pratisargaḥ | prākṛtāṁśasyāsparśaḥ puṁsāṁ viśuddhiḥ | yamaniyamādiyogāṅgakramaḥ

īśopāstiphalaheturityādi yo'ṁśastatra tatrāviruddhaḥ so'smābhiḥ svīkriyate | viruddho'ṁśastyajyate | sa ca sphuṭa evetyarthaḥ | yadyapīti | eṣa patañjaliḥ | īśvareti | īśvarasya praṇidhānattasmin bhaktiviśeṣāt samādhistatphalañca sidhyatīti sugamopāyo'yamityarthaḥ | īśvaraḥ kiṁsvarūpa ityāha kleśeti | kleśantyābhivityavidyādayaḥ kleśāḥ karmāṇi vihitapratiṣiddhavyāmiśrāṇi vipacyanta iti vipākā jātyāyūrbhogāḥ karmaphalāni āphalavipākāt cittabhūmau śerata ityāśayā vāsanākhyāḥ saṁskārāstaistriṣu kāleṣu aparāmṛṣṭo'saṁsṛṣṭaḥ puruṣaviśeṣa īśvara ityarthaḥ | anyebhyaḥ puruṣebhyo viśiṣyata iti viśeṣaḥ | īśvara īśanaśīlaḥ | saṅkalpamātreṇaiva nikhiloddharaṇakṣama ityarthaḥ | gautamādayo'pītyadinā kaṇabhukprabhṛtergrahaṇam | vijñānāmityādi | kvacinmāyādiśāstre | harermāyayeti | ye hi vijñasmanyaḥ śrutau pratītānarthānanyathā kalpayantaḥ svakapolakalpitān siddhāntān prakāśayanti te hi kila harermāyayā vimūḍhāḥ santastathā jalpantīti śrutistānnindati | kāṭhake paṭhyate | avidyāyāmantare vartamānāḥ svayaṁ dhīrāḥ paṇḍitanmanyamānaḥ | daṁdabhyamānāḥ paviyanti mūḍhā andhenaiva nīyamānā yathāndhā iti | asyārthaḥ | avidyāyāmantare ajñānagarvbhe vartamānāḥ sthitāḥ svayaṁ dhīrāḥ prajñāvantaḥ paṇḍitanmanyamānāḥ sarvaśāstranipuṇā vayamityabhimāninaḥ daṁdabhyamānāḥ atikuṭilāmanekavidhāṁ matiṁ gacchantaḥ | sphuṭārthamanyat | mādhyandināśca paṭhanti na taṁ vidātha ya imā jajāna anyadyuṣmakamantaraṁ babhūva | nīhāreṇa prākṛtā jalpyāścāsutṛpa ukthaśāsaścarantīti | asyārthaḥ | he jalpyāstārkikāḥ he ukthaśāsaḥ karmaṭhā yūyaṁ taṁ na vidātha na jānītha | taṁ kam ityapekṣyāha—yo haririmāḥ prajāḥ jajāna utpādayāmāsa | kuto na jānīmantatrāhānyaditi | yuṣmākamantaraṁ cittamanyadviparītaṁ babhūva | kena tadvaiparītyamabhūttatrāha nīhāveṇeti | tamasājñānenetyarthaḥ | ato bhavanto'pi asutṛpaścaranti pravarttanta iti | kvacittviti pātañjalādiśāstre | tasyecchayeti | tenāśeṣādhikāriṇāṁ harericchayā vimohaḥ sūcitaḥ | sa ca kvacittattvasiddhānta pariṣkārakaḥ kvacittallīlāpoṣakaśca bodhyaḥ | nanu brahmaṇā kṛtayā yogasmṛtyā vedāntā vyākhyeyāḥ santu sa khalu sarvavedavidvandya iti cettatrāha hiraṇyeti | so'pi tadicchayā vimohitastathā jajalpeti bhāvaḥ ||3||

sāṁkhyayogasmṛtyorvedaviruddhārthapratipādanādanāptatvamuktaṁ prāk | tadvat | uktaphalānupalambhādvedasyāpi tadastu iti dṛṣṭāntasaṅgatyārabhyate tadevamityādi |

neti | bhramādīti | bhramaḥ pramādo vipralipsā karaṇāpāṭavañceti catvaro doṣā | jīveṣu santi | teṣu vipralipsā svapratītaviparītapratyāyanam |

vāceti | he virūpa he viśvarūpa he pareśa nityayā | vedalakṣaṇayā vācā stutiṁ prerayetimantapadārthaḥ | manvādīti | pūrvamiti | ataeva ca nityatvamityasmin sūtre iti bodhyam | nanviti | tasmādyañjarūpāt puruṣāt | chandāṁsi gāyantryādīni | anityatvamiti | vedesyeti jñeyam | svayambhuriti | eṣa bhagavān vedaḥ svayambhurnitya ityarthaḥ | yattviti | kṛtāyāmapi kārīryāṁ kvaciddhṛṣṭirna bhavatīti yadṛṣṭaṁ taṁ khalu karturyajamānasya vaiguṇyadevetyarthaḥ ||4||

syāditi | tejo'pāmīkṣitṛtvaṁ saṅkalpaścetyetadarthakaṁ vākyaṁ vāgādervivāditvabodhakañca yadvākyaṁ tadvādhitārthakaṁ jaḍeṣu teṣu tadasanbhavāt ityāśayaḥ |

abhimānīti | ahaṁ śreyase svasvaśraiṣṭhyāya | brahmeti prajāpatiḥ | tadādīnāṁ teja-ādīnām | tatra tatreti chāndogye bṛhadāraṇyake ceti kramānbodhyam | etadarthameva dvayoḥ prāgullekhaḥ | pṛthivyādīti bhaviṣyatpurāṇe | grāvāṇaḥ śilāḥ ||5||

sāṁkhyādismṛtyā nirmūlayā virodhaḥ samanvaye mābhūt pratyakṣamūlenānumānena tatra so'stviti pratyudāharaṇasaṅgatyāha punarapītyādi | yadyapi sāpekṣeṇa tarkeṇa nirapekṣaśrutisamanvaye na śakyo viroddhuṁ tathāpi dṛṣṭārthānusāreṇārthasamarpakatvāt balavatā tarkeṇa parokṣārthabodhanasvabhāve śrutiśabde virodhaḥ śakyaḥ kartumiti | tarkāśrayeṇa prativādinaḥ pravṛttiḥ | tarkāgamye grahaceṣṭādau śabdasaiva sādhakatamatvadarśanādatisūkṣme kāraṇe vastuni tasyaiva tatvamiti vādinaḥ pratipattirbodhyā | yadyapīti | ayaṁ kapilaḥ | tathāca prakṛtipuruṣasaṁyogā nityānumeyā iti vācāṭatvādeva tadīyabhaṇitiriti bhāvaḥ |

śrutīti tatsūtram | kutarkairapasadasyādhamasya nātmalābhaḥ | tarkeṇa saha śrutervirodhāt | ātmā khalu śrutyekagamyo navedavinmanute taṁ bṛhantamityādiśruteḥ | tathāpīti | tathāca vañcakaḥ sa iti bhāvaḥ | tarkaṁ darśayati jagaditi | jagat pradhānopādānakaṁ tatsārūpyāt | brahmopādānakaṁ na tadvairūpyāt | teneti |

atisūkṣmaśaktidvayāṅgīkāreṇāpītārthaḥ | tarkaśceti | tadanugṛhītasya tarkapoṣitasya | kvacidviṣaya iti | ataeva mantavya ityuktam |

dṛśyate iti | virūpaṇāṁ vidharmāṇāmapi | yathorṇeti | sṛjate tantūn gṛhṇate nigirati | sato jīvataḥ | puruṣāddehāt | akṣarāt parabrahmaṇaḥ ||6||

nanviti | aikyāvadhāraṇādekasyaiva brahmaṇaḥ pūrvasattvādasadeva jagattasmānutpadyotetyarthaḥ | na ceti | satkāryavādinaste vedāntino'pi etadasatkāryyatvaṁ neṣṭamityarthaḥ |

asaditi | na tviti | upādānācchaktimato brahmaṇaḥ sakāśāt | upādeyasya jagataḥ | dravyāntaratvaṁ bhinnatvam | ayamiti | sarūpyasya sādharmyasya | tat kimiti | taṁ sārūpyaṁ kiṁ nikhilabrahmadharmānuvartanaṁ yatkiñcidbrahmadharmānuvartanaṁ vetyarthaḥ | vyāvarttate bhinnaṁ pratīyate | yena svabhāveneti bhāsuratvena gurutvena ca dharmeṇetyarthaḥ ||7||

apītāviti | tadvaditi | kāryavat kāraṇasyāpyaśuddhyādiprāpnerityarthaḥ | yathā vyañjane līyamānaṁ hiṅgvādi svagandhena taddūṣayedevaṁ brahmaṇi līyamānaṁ jagat svagatena jāḍyādinā taddūṣayiṣyatītyakṣepaḥ sūtrārthaḥ | tadānīṁ pralaye | tena brahmaṇā saha tasya jagataḥ aikyādabhedāt ||8||

neti | naiveti kiñcidapi vākyaṁ nāsaṅgatamityarthaḥ | na tu te vyatikīryante mitho | miśritā na bhavantītyarthaḥ | prasajyeran prāptāḥ syuḥ ||9||

na kevalamiti | anyatraupaniṣade siddhānte | tasmāt taṣyeti | tasmāt pradhānāt kāraṇāttasya kāryasya jagato vailakṣaṇyādityarthaḥ ||10||

tarketi | yatnenāpādito'pyarthaḥ kuśalairanumātṛbhiḥ | abhiyuktatarairanyairanyathaivopadyata iti tarkasyāpratiṣṭhitatvaṁ vadanti | nanu tarkamātre'pratiṣṭite dhūmajñānottaraṁ vahnau pravṛttānupapattiḥ vākyārthasaṁśaye tarkeṇa tadarthanirṇayaprasaṅgaśca | kiñca tarkāpratiṣṭhānādityanena tarkeṇa parapakṣakhaṇḍanañca na syāt | tasmāt kasyacit tarkasyāpratiṣṭhāne'pi kasyacit pratiṣṭhānāt tena samanvaye virodhaḥ śakyaḥ karttumityākṣipati anyathānumeyamiti cedityanena sūtrakhaṇḍena |

atīteti | bhūtaṁ vartamānañca yadvartma tattaulyenānāgate bhaviṣyati ca vartmanītyarthaḥ | yathā kṛṣivāṇijyādi purākṛtaṁ yathedānīṁ kriyate evamevāgre'pi kariṣyate tena sukhaprāptirduḥkhaparihāraśca bhaviṣyatītyarthaḥ | svīkṛtya pariharati evamapīti | atra vyācaṣṭe tarkeṇa anirmokṣaprasaṅgo mokṣasyāprāptiraupaniṣadātmajñānena tasya śravaṇāditi | yadyapīti | arthaviśeṣe parvatīyavahnyādau brahmaṇo'tarkyatve pramāṇaṁ naiṣeti | preṣṭha he priyatameti naciketasaṁ prati yamoktiḥ | eṣā paratattvagrahaṇārhā matirdhiṣaṇā svayā tarkeṇa śuṣkeṇa nāpaneyā na ghaṭanīyā yadiyamanyena vedajñena guruṇā proktopadiṣṭā satī sujñānāya paratattvānubhavāya sampadyeteti | ṛṣe iti | śrībhāgavate nāradaṁ prati brahmavākyam | yadā vidanti viṣayaṁ kurvanti tadaivāsadbhiḥ śuṣkaistarkaiviplutamanumitaṁ sat tirodhīyetāntardadhyādityarthaḥ | tatpoṣakārīti | tatra manuḥ—pratyakṣamanumānañca śāstrañca

vividhāgamam | eṣaṁ suviditaṁ kāryaṁ dharmaśuddhimabhīpsateti | ārṣaṁ dharmopadeśañca vedaśāstrāvirodhinā | yastarkeṇānusandhatte sa dharmaṁ veda netara iti ||11||

sāṁkhyeti | kaṇabhukprabhūtayo hi śrutyarthābhāsānāsādya smṛtiḥ kalpayāñcakruḥ | tathāhi chāndogye śvetaketuṁ prati uddālakaḥ sūkṣme vastuni sthūlasyāntarbhāvaṁ vivakṣurāha | nyagrodhaphalamada āhaveti | idaṁ bhagava iti | bhindīti | bhinnaṁ bhagava iti | kimatra paśyasīti | agnya ivemādhānā bhagava iti | asāmaṅgaikāṁ bhindīti | bhinnā bhagava iti | kimatra paśyasīti | na kiñcana bhagava iti | etasya vai saumyaiṣo'ṇimna eva mahānyagrodhastiṣṭhatīti | jagataḥ prāgavasthāyāṁ dṛṣṭāntaḥ śrūyate | tatra na kiñcanādiśabdaśravaṇāt śūnyavādāṇukāraṇavādā daṣṭāntikatvenāragamyante | evamasadevedamagra asīt tat nāmarūpābhyāṁ vyākriyatetyādāvasatsvabhāravādau cāvagatau tāsāṁ śrutīnāṁ tādvādeṣu tātparyamastīti pratīteḥ | tarkaśca brahma na viśvopādānaṁ viśuddhatvāt khavaditi | evaṁ pūrvapakṣān darśayitumāhedānīmiti | tasyāṁ brahmopādānatāyām | tatsmṛtīnāṁ

kaṇādādigranthanām | sarvatra bījavṛkṣādau | tadāyogāt svato mahākāryārambhakatvāsambhavāt | evaṁ prāpte'tidiśati |

eteneti | atideśatvānnātra pṛthaksaṅgatyapekṣā | śiṣṭāḥ kapilapatañjalibhyāmanye | aparigrahā vedamagṛhṇantastarkaparā ityarthaḥ | eteneti | tadvirodhino vedapratikūlaḥ | akṣapādo'tra gautamaḥ | evaṁ hi varṇayanti | lokaṁ paśyati yasyāṅghriḥ sa yasyaṅghriṁ na paśyati | tābhyāmapyaparicchedyā vidyā viśvagurostaveti | tatra tābhyāṁ gautamapatañjalibhyāmitārthaḥ | nirākaraṇahetorvedavirodhitāyāḥ | dīrgheti | atra kāraṇaparimāṇaṁ mahadavagamyate | ataevāpareti | vaibhāṣiko | bauddhaḥ paramāṇūn kṣaṇikān arthabhūtān manyate | yogācāro jñānarūpān | mādhyamikastu śūnyātmakān | jainaḥ punaḥ sadasadrūpān | etaccāgrimacaraṇe vispaṣṭhībhaviṣyati | sarve ete paramāṇukāraṇavādino vaibhāṣikādayo | jainaścatvāraḥ paramāṇunityatāyāṁ kaṇādādisvīkṛtāyāṁ virodhinaḥ kṣaṇikatvādisvīkāvāditi bhāvaḥ | tathāca kāraṇavastuviṣayasyāpi tarkāsyā pratiṣṭhānamasandehamiti | na ca na kiñcanādiśabdavirodhaḥ anabhivyaktanāmarūpatvena saṅgateḥ | aṇuśabdastu saukṣmyāt brahmaṇi gauṇaḥ | svabhāvavādastūpari nirākariṣyate ||12||

atha pratyakṣeṇa samanvaye virodhamudbhāvya nirākartuṁ prayatate punarāśaṅkyetyādinā | tarkeṇa virodho māstu pratyakṣeṇa so'stviti pratyudāharaṇamiha saṅgatiḥ | jagadupādāne brahmaṇi samanvayo darśitaḥ | tadupādānañca tadabhinnaṁ mantavyam | tattvañca pratyakṣeṇa nāhamīśvara ityevaṁvidhena viruddhamataḥ samanvaye'pi pratyakṣaviruddhatvamiti |

bhāktreti | bhāktro jīveneti | tayoranyaḥ pippalaṁ sādvantītyādi śravaṇāt bhoktṛtvaṁ jīvasya vyākhyātam | śaktimadbrahmabhedāpatterityatra kṣīranīrādivat vimiśraṇādityāśayaḥ | so'stīti | saḥ svarūpato bhedo'stītyarthaḥ | kṣatirdūṣaṇam ||13||

jagata iti | pūrvoktaṁ kāryakāraṇayorabhedamākṣipya samādadhātītakṣepo'tra saṅgatiḥ | tadupādānatvaṁ jagadupādānatvam | tameva kāryakāraṇabhedam | kāraketi | daṇḍacakrādi kulālaśca kārakam | kṛtamiti vyartham | teneti kārakavyāpāreṇa | setyabhivyaktiḥ | nityopeti kāryanityatāpatteścetyarthaḥ | na cantya iti | antyaḥ abhivyaktirasatīti pakṣaḥ | vaiśeṣikādītyādipadāt naiyāyiko grāhyaḥ | evaṁ prāpte—

tadananyeti | tasmāditi | ananyadabhinnam | vāceti | hetutvavivakṣayā phale tṛtīyā | mṛtpiṇḍe kambugrīvādirūpasaṁsthānayogaṁ vidhāya ghaṭena jalamānayeti vākpūrvakavyavahārasiddhaye vikāra iti ghaṭarūpaṁ kāryamiti nāmadheyamārambhaṇamārabdhaṁ vyavahaṣṭṛbhiḥ karmaṇi lyuṭ | tasya vikārasya ghaṭādermṛttiketyeva nāmadheyaṁ satyaṁ prāmāṇikam | prārghūrddhañca pratīteḥ satyameṣa vadatītyukteḥ prāmāṇikaṁ vadatīti sarvaḥ pratyeti | sadeveti | atra jagadupasthāpakasyedaṁśabdasya sacchabdena sāmānādhikaraṇyāt brahmaṇo jagatā sahabhedaḥ siddhaḥ | eka mukhyaṁ kartṛ nimittamiti yāvat | advitīyaṁ sahāyaśūnyamupādānañca tadevetyarthaḥ | tadaikṣateti | tadbrahma bahu syāniti saṅkalpaṁ cakāretyarthaḥ | sanmūlā iti | sadupādānakāḥ satpālakāḥ satsaṁhārakāśceti kramāt eyāṇāṁ padānāmarthaḥ | aitadātmyamiti | sarvamidaṁ jagat aitadātmyaṁ sadabhinnaṁ svārthe vyañ | yaistu pūrvaṁ pariṇāmavādamālambyā syāllokavaditi samāhitam adhunā tu vivarttavādamālambya mukhyaṁ samādhānamucyate yathā saumyaikena mṛtpiṇḍeneti tadananyatvamityādinā vikāro ghaṭādirvācarambhaṇaṁ vāgālambanamātraṁ na tu nāmātirekeṇāsti vikārastato mithyaiva saḥ mṛttikatyeva satyaṁ tāttvikamiti vyācakṣate teṣāṁ mate ekena vijñātena sarvaṁ vijñātaṁ na bhavedapi tu vādhitaṁ syāditi dṛṣṭāntadārṣṭāntikayorvairūpyāpattirityupekṣyāste sudhībhiḥ | sāntarāṇīti | savyavadhānāni vicchidya vicchidya sthitānītyarthaḥ | tadyuktāt śaktiyugmopetāt | tathāhīti | tādṛgiti śaktiyugmopetam | ato brahmābhinnamiti | iha tādṛgbrahmābhinnamiti bodhyam | ācāryo gururuddālakaḥ pratijajñe pratijñāṁ cakre | śiṣyeṇa śvetaketunā putreṇa paripṛṣṭaḥ saḥ ācāryaḥ | tenaiva mṛtpiṇḍenaiva | tasya ghaṭādeḥ | tato mṛtpiṇḍāt | evamiti | ādeśe

praśāntari upadeśye vā | tadupādeyaṁ tatkāryam | kṛtyalyuṭ iti sūtre bahulamiti yogo vibhajyate | ye kṛto yatrārthe vihitāste tato'nyatrāpi

syuriti tadarthaḥ tena karmaṇi ca lyuṭ siddhyatīti | uktaṁ viśadayati ghaṭenetyādinā | anyatra siddhaṁ haṭṭādau sthitam | evamiti | evaṁ matkṛtavyākhyāne sati | iti śabdeti | vikāro nāmadheyaṁ vācārambhaṇaṁ vāṅmātragocaraṁ mithyābhūto vikāra ityarthaḥ | mṛttikaiva satyeti vaktuṁ yuktaṁ na tu mṛttiketyeveti yuktam | tathācetiśabdo'tra nirarthakaḥ syāt | kaṣṭakalpanantu mithyādipadādhyāhārāt visphuṭaṁ draṣṭavyam | kalpānte iti śrībhāgavate | yo bhagavān hariḥ | abhivyanak abhivyaktaṁ cakāretyarthaḥ | svayaṁ rociḥ svaprakāśaḥ svarociṣā ciccha‌ktyā viśiṣṭaḥ | ādiśabdāt tataḥ svayambhurbhagavānavyakto vyañjayanniti grāhyam | na ceti | hetudvayena kramāt sādhyadvayaṁ bodhyam | pūrvamiti | tasyāḥ abhivyakteḥ | tatsiddheriti | abhivyakterabhivyaktisiddherityarthaḥ | nanu ghaṭamabhivyañjayituṁ dīpe jvālite paṭādirapyabhivyajyate iti niyato'bhivyaṅgaviśeṣo na dṛṣṭaḥ evaṁ ghaṭārthena kārakavyāpāreṇa paṭādirapyabhivyajyeta iti cet tatrāha tadvyapāreṇeti | āvṛttibhaṅgaḥ saṁsthānayogaścetyabhivyaktirdvidhā | tatrādye sa doṣaḥ | dvitīye tu niyato'bhivyaṅga iti prakṛte na kiñciccodyamityarthaḥ | akartṛkā | ceti | ghaṭo jāyata ityatra ghaṭasyotpattikartṛtvaṁ pratītaṁ prāgutpatterghaṭasyātyantamasattve tasya tatkartṛtvaṁ na śakyaṁ vaktumityakartṛkā tadutpattirityarthaḥ | na ca kāraṇaniṣṭheti | kāryāsyāsattvāt tenāsatā kāryeṇa saha śakterniyāmyaniyāmakabhāvalakṣaṇaḥ sambandho na sambhavet | satoreva hi sambandho dṛṣṭa iti bhāvaḥ | kiñceti | ādye utpatterutpattirastītipakṣe tasyā apyutpattirastītyanavasthā | antye utpatterutpattirnāstīti pakṣe utpattirnotpadyate tasyā asattvāditi cet tarhi sarvadā ghaṭādikāryasyopalambho na syāt | athotpattirnotpadyate tasyā nityatvāt nityaṁ sattvāditi cet tarhi sarvadā ghaṭādikāryamupalabhyeta na caivamasti | tasmāt pakṣadvayamapyasaṅgatamityarthaḥ | samamiti | yaduktamabhiyuktaḥ—yatrobhayoḥ samo doṣaḥ parihāro'pi vā samaḥ | naikaḥ paryanuyoktavyastādṛgarthavicāraṇe iti | ubhayorvādiprativādinoḥ | paryanuyoktavyaḥ pratividheyaḥ | tathāca śrutismṛtisacivyānabhivyaktipakṣa eva śreyāniti ||14||

bhāve iti | taditi pratyabhijñānaṁ jñānasya jñānaṁ tadbodhyam ||15||

sattvācceti | sthitatvādityarthaḥ | brīhīti śrīvaiṣṇavavākyam | ubhayatrāpīti | jagati brahmaṇi cetyarthaḥ ||16||

asadvyapadeśāditi | nāstheyaṁ na śraddheyam | asata iti | satā kālena saha asataḥ kāryasya na sambandhaḥ satoreva taddṛṣṭeḥ | ātmābhāveneti | tadātmānaṁ svayamityatra kāraṇasya tasya nirūpākhyatve tadātmani jagadrūpatvaṁ karaṇaṁ vaktuṁ na ghaṭetātmano'sāttvādevetyarthaḥ | kartṛtvasyeti kāryatvasyopalakṣaṇam ||17||

yukteriti | yuktiṁ darśayati mṛtpiṇḍasyetyodinā | mahīti śrīvaiṣṇave | etāvataiveti | kāryāvasthāvirodhyavasthāntarayogenaivetyarthaḥ | tadanyaḥ sa iti | tādṛśāvasthāntarayogādanyaḥ sa ghaṭādyabhāvavyavahāra ityarthaḥ | tadānīṁ pralaye | sadasaditi | ghaṭādikaṁ sat khapuṣpādikamasat | na khalu tābhyāṁ vilakṣaṇaṁ kiñcit kvacidīkṣitaṁ kenaciditi tathātvaṁ duḥsampādamityarthaḥ ||18||

paṭavaditi | vyatiṣaṅgaviśeṣaḥ ṛjutiryagbhāvena mithaḥ sambandha ityarthaḥ | tasmāt brahmaṇaḥ | vaṭavījādīti | tena dṛṣṭāntāniti bahuvacanamupapannam ||19||

yathā ceti | tadāpi saṁyamakāle'pi svāvasthāya prāṇāpānādirūpatayā | abhivyajyate prakaṭo bhavatītyarthaḥ | tasmādeva sūkṣmaśaktikāt brahmaṇa eva | uktasamuccayārthaḥ pūrvanirdiṣṭapaṭasaṁgrahārthaḥ | oṁ nama iti śrīvaiṣṇave | akhilavyatiriktatayā sthityabhidhānāt pūrvāvasthāvicyutirnetyāgatam | so'yaṁ te'bhihitastāta bhagavān bhūtabhāvanaḥ | samāsena harernānyadanyasmāt sadasacca aditi brahmavākyamādipadāt ||20||

uktārthānuvādapūrvakaṁ harerjannimittatvaṁ vaktumupakramate prakṛtiścetyādinā | harerviśvopadānatāṁ bruvati samanvaye smṛtitarkādibhirvirodho nirastaḥ | atha sarvajñasya pūrṇasya tasya viśvanimittatāṁ bruvati tasmin tarkeṇākṣepo nirasyata ityarthaḥ | havirna jagatkarttā pūrṇatādivirodhāditi tarkeṇa samanvayamākṣipya samādhānādākṣepo'tra saṅgatiḥ | jīvo'dṛṣṭadvārā tatkarttāstviti pratyudāharaṇaṁ vā seti bodhyam | atheti | antimaṁ jagannimittatvaṁ dṛḍhaīkriyata ityanvayaḥ | eke vaidikamukhyā vyāsādayaḥ |

itareta | itaveṣaṁ vyāsamatabahirbhūtānāṁ tadvyapadeśināṁ jīvakartṛtvavādīnām | atyanacchaṁ malinataram ||21||

nanviti | bahu syāmityevaṁvidhe kāryataccintane bodhye |

adhikamiti | muṇḍakādāvityādipadāt śvetāśvatarāṇāmapyetadbodhyam | samāna iti | samāne ekaṣmin vṛkṣe dehe pippalatarau puruṣo jīvaḥ nimagnaḥ saṁsaktaḥ anīśayā māyayā juṣṭamanantaiḥ kalyāṇaguṇaiḥ sevitaṁ svena vā paśyati dhyāyati anyaḥ svasmādbhinnaṁ mahimānaṁ vaikuṇṭhaḥ vītaśoko nivṛttāvidyo vimuktaḥ sannityarthaḥ | itaḥ prāk‌ dvānuparṇeti cobhayatra grāhyam | dvāvityādidvayaṁ śrīgītāsu | kṣaraḥ śarīrakṣaraṇādanekāvastho baddhajīvavargaḥ akṣarastatkṣaraṇābhāvādekāvastho muktajīvavargaḥ acitsaṁyogatadviyogarūpaikaikopādhisambandhādekatvena nirdiṣṭo bodhyaḥ | uttamaḥ puruṣastu kṣarākṣarābhyāmanyo na tu tayorevaikaḥ saṅkalpanīya

ityarthaḥ | pradhānetyādidvayaṁ śrīvaiṣṇave | viṣṇoriti | pradhānaṁ puruṣaśceti dve rūpe viṣṇoḥ svarūpadanye tasyaiva viṣṇoḥ kālasaṁjñena rūpeṇa te dve vidhṛte niyamite bhavataḥ | kīdṛśe te viyukte pṛthagbhūte aviyukte iti vā cchedaḥ | pūrvarūpamārṣam | etaditi śrībhāgavate | tadguṇaiḥ sattvādibhirna yujyate na saṁsajyate | asadātmasthaistadvimukhajīvabandhakaiḥ | yathā tadāśrayā bhagavanniṣṭhā bhaktānāṁ buddhiriti | sarvatra hareruruśaktitvaṁ sphuṭam | taṁ tasyeti | ākāśasyeva tanmate brahmaṇaḥ paricchedaviṣayatvāsvīkāvādityarthaḥ | tasmāt tasya taditi | tasmāt jīvāt tasya brahmaṇaḥ tadādhikyamityarthaḥ | āpnoti | labdhakaivartabhrānterityarthaḥ ||22||

aśmeti | aśmā pāṣāṇaḥ ||23||

kṣīravaditi | tasyaiva jīvasya | karmadvārakamiti | svakarmaṇā jīvaḥ svabhogāya sarvamidaṁ sṛjatīti jagādvācitvādityasya bhāṣye vivṛtamasti | kṣīreti | kṣīreṇa tulyaṁ kṣīravadityarthaḥ | hīti | hirhetau | teneti | tṛtīyāntāt tulyamityarthe vatiḥ | syāt yatulyā sā kriyā cediti sūtrarthaḥ | sa iti kāryopasaṁhāraḥ ||24||

devādivaditi | spaṣṭam || 25||

kṛtsneti | jīveti | tṛṇottolanaṁ tṛṇotthāpanam | tadananubhavāditi | kṛtsnena svarūpeṇa prasaktera pratīterityarthaḥ | dṛṣat pāṣāṇaḥ ||26||

athetyādi | prāguktaṁ brahmāṇo viśvakartṛtvamākṣipya samādhīyata ityakṣepo'tra saṅgatiḥ | etau kṛtsnaprasaktyādī doṣau syātāṁ sambhavetāṁ pravartate | brahmetyarthāt | kṛtsnasyeti svarūpasya | aṁśena svarūpaṁśena | tatsiddhestattṛṇotthāpanādiniṣpatteḥ | kvacit tṛṇotthāpanādau | evaṁ prāpte—

śrutestviti | tamekamityādau jñānātmakamapi mūrttaṁ jñānavaccaikaimeva bahudhāvabhātaṁ cetyetat kramadbodhyam | amātraḥ svāṁśabhedaśūnyaḥ | anantamātro'saṁkhyeyasvāṁśaḥ | pratividheyaṁ nirasanīyam | nanviti | etadcintyatvam | anumānañceti cakāradvyabhicārīti yojyam | sa hīti | sa śabdastadanugrāhī pratyakṣādyupajīvya ityarthaḥ | tannirapekṣaḥ pratyakṣādyapekṣāśūnyaḥ | tadagamye pratyakṣādyapraveśye | tadevedamiti | tadeva satyaṁ muṇḍamidaṁ na tu māyāmuṇḍam ityarthaḥ | mā iti vahniḥ | tadubhayeti | pratyakṣānumānapoṣakatetyarthaḥ | maṇīti | maṇikaṇṭhastvamasītivākyaṁ śrotraṁ praviśadeva maṇikaṇṭho'haṁ nāsmīti mohaṁ tiraskurvadahamasmi maṇikaṇṭha iti pramāmutpādayati daśamastvamasīti vākyavat | na cātra pratyakṣāderapekṣāntītārthaḥ | graheti | grahāṇāṁ sūryādīnāṁ rāśyādisañcāro grahaceṣṭā tatra śabda eva bodhako nānyadityarthaḥ | nāvedeti | vedavideva taṁ bṛhantaṁ paramātmānaṁ manute jānātītyarthaḥ | svataḥsiddhatvaṁ bhagavanniśvasitatvādvedasya ||27||

uktamiti | acintyārthasya śabdamātragamyatvarūpamarthamityarthaḥ |

ātmanīti | tathābhūtā iti | acintyaśaktimātrasiddhā vicitrāḥ sṛṣṭaya ityarthaḥ | tadeketi śabdamātrabodhyatvādityarthaḥ | vyavasthayeti | kvacit kṛtsnena svarūpeṇa kvacittu svarūpaṁśenetārthaḥ | prakṛte paramātmani | kāryadhāratveti | kalpadrumādiḥ svakāryaṁ svasminna dhārayati paramātmā tu svasmiṁstaddhārayatīti vivakṣatyerthaḥ | darṣṭāntike paramātmani | śreyān praśastataraḥ ||28||

svapakṣe iti | tasyeti doṣasya | nirastatvāt purvatra nirākaraṇāt | nanu siddhānte svakarmaṇi jīvasyāpi kartṛtvaṁ svīkṛtam | tatraitaddoṣaḥ kathaṁ pariharttavya iti cet śrutyaiveti gṛhāṇa | aṇureva jīvaḥ paramātmasaṅkalpāyatto laghu mahacca karma karotīti śrutirevāha | tat tathaiva manyate | na ca tatra yuktyā pratividheyamiti ||29||

atheti | ihāpi pūrvavat saṅgatiḥ | brahmāṇo viśvasargaṁ bruvan samanvayo na brahma viśvasraṣṭṛ tadupayogiśaktivirahāditi tarkeṇa virudhyata ityākṣepasvarūpam | śaktivirahe śrutimāha satyamityādinā | evaṁ prāpte—

sarvopeteti | atra sukhadātetyādivat śeṣe ṣaṣṭhyaḥ samāso bodhyaḥ | anyathā sarvā upeteti dvitīyaiva śrūyeta | tasyaiveti | tasya satyādirūpasya sadrūpasya ca brahmaṇaḥ | samkalpādayo hi śaktaya eva tasya sambhavantīti ||30||

punarāśaṅkyetyādi | ihāpi pūrvavat saṅgatiḥ | brahmaṇo jagatkartṛtvaṁ bruvan samanvaye na brahma jagatkartṛ dehendriyābhāvāt ityevaṁvidhena tarkeṇa virudhyata ityākṣepasvarūpam |

vikaraṇatvāditi | tamiti | īśvarāṇāṁ rudrādīnām | devatānāmindrādīnām | patīnāṁ dakṣādīnām | itthañcendrādīnāṁ rudrādidevatākatvaṁ dakṣādīnāṁ druhiṇādhipatikatvañca na mukhyamityuktam | nanvīśvarāṇāmapīśvaravatvaṁ patīnāñca patimatvaṁ dṛṣṭam | ato'syāpi tattvavattvena bhavitavyamiti cet tatrāha na tasya kaścit patirastīti | asya tathātvaṁ śrutimātragamyaṁ na tvanumeyamityāha naiva ca tasya liṅgamiti | śrutyanusāri liṅgantu na vicāryamiti prāgabhāṇi | śrutyārthaṁ vyācaṣṭe apāṇītyādinā | caśabdāt vapuriti kāryaṁ vapūstasya neti nāstītyarthaḥ | tatheti svarūpānubandhinītyarthaḥ | ko'pi rudrādirapi | kintu tattatkaraṇairiti ca cakṣuṣaiva rūpaṁ grāhyamityādiniyamo nivāryata ityarthaḥ | sarvata iti | tadbrahma | taiḥ śvetāśvataraireva | aṅgānīti | yasya śrīgovinadasya | dṛṣṭamiti | yaduktaṁ daśame—

kṛṣṇasya viśvak pururājimaṇḍalairabhyānanāḥ kulladṛśo vrajārbhakāḥ | sahopaviṣṭā vipine virejuśchadā yathāmbhoruhakarṇikāyā iti | tatra abhyānanāḥ kṛṣṇamukhābhimukhā ityarthaḥ ||31||

sṛṣṭāvityādi | atrākṣepaḥ saṅgatiḥ | prāptasarvapuruṣārthasya harerjagat kartṛtvaṁ bruvan samanvayaḥ san tatkarttā nityatṛptyā phalābhisandhervirahāt prekṣāvatpravṛttaḥ phalavatvapratīterityevaṁvidhena tarkeṇa virudhyate | hareḥ kartṛtvākṣepāt harestādṛśasya tat kartṛtvaṁ na sambhavet jīvasyaivādṛṣṭadvārakaṁ tat sambhavatīti pratyudāraṇaṁ vā saṅgatiḥ |

na prayojaneti | ṛte prayojanāditi | prayojanaṁ vinā sṛṣṭau pravṛtte harāvunmattatāndhatādidoṣāpattistato vivecakatvasārvajñyādiguṇabodhaka śrutivaiyarthyaprasaṅga ityarthaḥ ||32||

lokavaditi | devasyaivetyatra ko hyevānyādityādivākyanusandheyam | sṛṣṭyādikamiti nārāyaṇasaṁhitāyām | na ceti | dṛṣṭānto mattajananidarśanam | ucchvāseti kevalādvaitinaḥ | rājeti viśiṣṭādvaitinaḥ | rājadṛṣṭānto rājñaḥ | kandukādyārambhaḥ ||33||

punarāśaṅkyeti | atrāpi pūrvaṁ saṅgatidvayaṁ bodhyam | niravadyasya harerjagat kartṛtvaṁ vadan samanvayaḥ tarkeṇa yaḥ sṛṣṭikartā sa sāvadya ityevaṁvidhena viruddha ityakṣepasvarūpam | niravadyasyeśvarasya na tatkartṛtvaṁ kintu sāvadyasya pradhānasyaiva taditi pratyudāharaṇaṁ svarūpaṁ vātra bodhyam |

vaiṣamyeti | hariḥ prāṇikarmāpekṣī jagatkartā tannirapekṣo vā | ādye'nīśatvaprasaṅgaḥ | dvitīye tu vaiṣamyādyāpattiḥ | nairgṛṇyaṁ nirdayatvam | tataśca kartari harau sāvadyatvamiti | evaṁ pūrvapakṣaṁ nirasyannāha na sāpekṣatvāditi | praṇikarmānapekṣāyāṁ khalu vaiṣamyādikaṁ syāt na tu tadapekṣāyāmityārthaḥ | na ca

tatkarmāpekṣāyāmanīśatvam | bhṛtyādisevānusāreṇa phalaṁ prayacchato rājño'rājatvādarśanāt | īśastu parjanyavat draṣṭavyaḥ | na hi tattadvījeṣu satsvapi meghamantarāṅkurādyutpattirasti | eṣa eveti | eṣa īśvaraḥ yaṁ janamunninīyate urddhvalokaṁ netumicchati taṁ sādhu karma kārayati prāgbhavīyakarmānusārī sanniti bhāvaḥ ||34||

āśaṅkya pariharati na karmeti | pūrvapurveti | pūrvasṛṣṭisampāditasya dharmādharmaprapañcāsyātyantanāśābhāvāt tadanusāreṇa eva uttarasṛṣṭikarmapravartanāt na kiñcidavadyam | smṛtiśceti bhaviṣyapurāṇavacanaṁ bodhyam | prāmāṇikatvāditi | bījāṅkuravaditi bodhyam | na ca ghaṭṭeti | yathā ghaṭṭapaṇamadātukāmā vaṇijo ghaṭṭupālamavijñāpyojjhadvartmanā gacchanti | te yathā tamisrāyāṁ niśi bhrāntvā prabhāte ghaṭṭukuḍyāṁ patanto ghaṭṭapālena vaddhāstāḍyante tathā karmaṇā brahmaṇi vaiṣamyaṁ pariharttukāmā yūyaṁ karmasattāṁ punabrahmāyattāṁ yānvānāstadvaiṣamyābhyupagame patitā gṛhyadhve'smābhirityarthaḥ ||35||

jagatkarturhareravaiṣamyamāpādya yamevetyādiśrutimāśritya tasya bhaktasambandhena vaiṣamyaṁ vaktumupakramate vaiṣamyādikamityādinā | ākṣepo'tra saṅgatiḥ | svabhaktavatsalasya harerjagatkartṛtvaṁ vadan samanvayantarkeṇa hariḥ sāvadyo viṣamakārttṛtvādityanena viruddha ityākṣipya samādhānāt | tadvāsanā tadavidyā |

upapadyate iti | tadrūpasya bhaktapakṣapātarūpasya | idaṁ bhaktapakṣapātarūpaṁ vaiṣamyam | yadvinā bhaktapakṣapātātmakaṁ vaiṣamyam ṛte | pravartakā harisānmukhyahetavaḥ | yamiti | yaṁ janam | eṣa haristadbhaktiparituṣṭo vṛṇute svīyatvena svīkāroti tena janena labhyaḥ prāpyo bhavati | tasya janasya sambandhe eṣa hariḥ svāṁ svīyāṁ tanuṁ śrīvigrahaṁ vivṛṇute vivṛtya darśayatītyarthaḥ | viśeṣastu pareṇa ca śabdasya tādvidhyaṁ bhūyastvānubandha ityatra draṣṭavyaḥ | ādiśabdāt bhaktirevainaṁ nayati bhaktirevainaṁ darśayati bhaktivaśaḥ puruṣo bhaktireva bhūyasīti śrutirgrāhyā | priyo hīti sārdhatrikaṁ śrīgītāsu | api cediti yadyapītyarthaḥ | sudurācāro vinindācaraṇaḥ śāstrīyakarmaśūnyo vā | ananyabhāk san māṁ bhajate devatāntaraṁ vihāya māmeva svārādhyabuddhyā sevata ityarthaḥ | sa svayā sādhureva arjuna mantavyaḥ na tu durācārāṁśaṁ vīkṣya tasyāsādhutvañcāśaṅkyamityarthaḥ | manniṣṭhāprabhāvena durācārasparśādityevakārāśayaḥ | hi yasmādasau samyagvyavasita madekāntitvarūpaparamaniścayavānityarthaḥ | durācāro'pi tasya jhaṭityeva niśyedityāha kṣipramiti | dharmātmā sadācāraniṣṭacittaḥ | śāntiṁ durācāranivṛttim | anullāsaṁ vakṣyāha kaunteyeti | he madekabhakta kuntītanaya ye bhakto na praṇaśyati paramārthādbhraṣṭo na bhavati tvaṁ pratijānīhi vivādisadasi sāṭopaṁ pratijñāṁ kurvannityarthaḥ ||36||

aviṣame kathaṁ vaiṣamyamiti cet tatrāha sarveti | smṛtiśceti sārddhakaṁ kaurmavacanam | aiśvaryamavicintyāśaktiḥ | ete asthūlaścānaṇuścaiva sthūlo'ṇuścaiva sarvataḥ | avarṇaḥ sarvataḥ proktaḥ śyāmo raktāntalocana iti prāguktāḥ ||37||

iti śrīgovindabhāṣyavyākhyāne sūkṣmābhidhāne dvitīyādhyābhāṣyasya

prathamapādo vyākhātaḥ ||2||1||

dvitīyapādaḥ |

idānīṁ parapakṣapratyākhyānasiddhaye śāstradeśikastutirūpaṁ maṅgalamācaran pādārthaṁ sūcayati kṛṣṇeti | kapilabuddhajainā jagadanīśvaramāhuḥ | pradhānena jagadbhavatīti kapilaḥ paramāṇubhiviti buddho jainaśca jñānameva śūnyaṁ jagaditi buddhaikadeśinaḥ jagatkarttā ko'pi nāstītyeṣāṁ sarveṣāṁ rāddhāntaḥ | ye ca kaṇādapatañjaliprabhṛtaya īśvaravādina iva dṛśyante te'pi vastuto'nīśvarā eva vedokteśvarāsvīkārāt | itthañca kapilādivāgjālakaṇṭakāpūrite jagati tasya sukomalāṅghrerīśvarasya sañcāraṁ duḥśakaṁ vilokya tadvimukhaṁ tadvijñāyetyarthaḥ | kṛṣṇadvaipāyano vyāsaḥ sadyuktirūpeṇa khaḍgena kapilādivākkaṇṭakān ciccheda | tadevaṁ niṣkaṇṭake bhaktivanyayā | snigdhe tatra śrīkṛṣṇa īśvaraḥ sukhaṁ vikrīḍati saṁkhyādimatāni vinirdhūya tadbhaktiṁ pracārayāmāsetyarthaḥ ||0||

pūrvottarayoḥ pādayorarthasaṅgatiṁ darśayati svapakṣa ityādinā | etāvatā granthena mumukṣūṇāṁ samyak jñānāya vedāntānāṁ brahmaṇi samanvayaṁ pratipādya tatra parairudbhāvitān doṣān nivasya svapakṣo dṛḍhīkṛtaḥ | idānīṁ teṣāṁ vedāntasiddhānte niḥsandehapravṛttaye parapakṣākṣepakaḥ pañcacatvāriṁśatsūtrako'ṣṭādhikaraṇako dvitīyaḥ pādo'yamārabhyata ityarthaḥ | pūrvatra vedāntavākyānāṁ pradhānādiparatvabhramo nivartitaḥ | iha tu śrutinirapekṣāṇāṁ pradhānṛdisādhikānāṁ smṛtīnāṁ yuktyābhāsamayatayā pratyākhyānamiti na punaruktiḥ | samanvayavirodhanirāsakena svapakṣasthāpakena prathamapādenāsya dvitīyapādasyopajīvyopajīvakabhāvaḥ saṅgatiḥ | svapakṣasthāpanena vinā parapakṣanirāsāyogāt sarvaidhikaraṇaiḥ parapakṣākṣepāt pādasaṅgatiḥ pūrvottarādhikaraṇayorākṣepalakṣaṇāvāntarasaṅgatiśca | sarvadharmopapatteścetyatra jagadupādānatve'pi taddoṣāspṛṣṭatvaṁ jagatkartṛtve'pi khedādiśūnyatvamityādayo guṇā brahmaṇīva pradhāne'pyupapadyerannityakṣepasyātrānirāsāt | phalaṁ tvāpadapūrtteḥ paramayuktivirodhāvirodhābhyāṁ samanvayāsiddhitatsiddhī vivecye | tatreti | tāvadādāviha pradhānamacetanaṁ viśvakāraṇamiti kapilasiddhānto viṣayaḥ | sandihyamānasyaivādhikaraṇaviṣayatvāt | so'tra pramāṇamūlo bhramamūlo veti sandihyete | taṁ pramāṇamūlaṁ vaktuṁ tatprakriyāṁ darśayati sāṁkhyācārya ityādinā tāni ceti | tāni satvarajastamāṁsi lāghavaprakāśacalanopaṣṭambhanagauravāvaraṇadharmāṇi ca kramādbodhyānīti caśabdāt | mūle iti | mūlaṁ pradhānamamūlamakāraṇaṁ bhavati | na hi mūlasya mūlaṁ dṛṣṭamastīti | tena pradhānasya nityatvamuktam | na paricchinnamityādidvayena tu vibhūtvañca | mūlaprakṛtirityetadvyākhyātaprādvameva | seti nityavikārā pratisarge'pi sajātīyapariṇāmasya sattvāt tatkāryeṇānumīyata iti | yathāha kapilaḥ | sthūlāt pañcatanmātrasya bāhyābhyantarābhyāṁ tairahaṅkārasya tenāntaḥkaraṇasya tataḥ prakṛteriti | saṅghāteti | yadāha saḥ | saṁhataparārthatvāt puruṣamyeti | yathā saṁhataṁ śayyādi parārthaṁ dṛṣṭamevaṁ saṁhataṁ pradhānaṁ parārthaṁ bhavet | parantu puruṣa evasaṁhata iti sūtrārthaḥ | prakṛtyaudāsīnyavapuriti | prakṛtau yat puruṣasyaudāsīnyaṁ sa tasya mokṣaḥ ityarthaḥ | trividhamiti | pratyakṣānumānaśabdarūpaṁ trividameva pramāṇaṁ nādhikaṁ tatraiva sarveṣāmupamānādīnāmantarbhāvādityārthaḥ | etaccākareṣu dṛśyam | yattviti | parimāṇādityasyārthaḥ | mahadādīnāṁ pārimātyāt tatkāraṇamaparimitaṁ bodhyam | tacca pradhānameveti | samanvyādityasyārthaḥ | sukhaduḥkhamohānāṁ pradhānadharmāṇāṁ tatkāryeṣu mahadādiṣvanvitatvāt pradhānameva tatkāraṇamiti | tadevāha śaktitaśceti | asyārthāḥ | kāraṇaśaktyā kāryaṁ pravartate | mahadādayaḥ prakṛtyanupūreṇa kāryaṁ janayanti | anyathā kṣīṇāḥ santaḥ kāryaṁ na janayeyuḥ | tataśca yacchaktyā te pravartante tat teṣāṁ kāraṇam | tacca pradhānameveti | tatreti | tathā jagannimittopādānaṁ phalaṁ bhavatīti | phalane vṛkṣasya kartṛtvaṁ calane tu jalasyetyarthaḥ | tasmāt tadubhayatvaṁ pradhānasyaiveti | pradhānasyaiveti prāpte—

racaneti | vicitreti | loke vicitrāḥ prasādādayo vicitraśilpaviṣayakeṇa jñānena racyamānā dṛṣṭā ityarthaḥ | tadrūpatveti | sukhādirūpātvānavagamādityarthaḥ ||1||

pravṛtteriti | itthañceti | jaḍasya kartṛtvaṁ kṣatamityarthaḥ | vyākhyāntaramāha ahamityādinā | āśaṅkate nanviti | tasyeti prakṛtigatavikārasyetyarthaḥ ||2||

nanviti | spaṣṭam |

paya iti | paro dugdhvam ||3||

jaḍakarttṛtvaṁ matvā tat punantyajyata ityāha vyatireketi | upekṣaṇāt parityāgāt ||4||

nanviti | tṛṇādikaṁ dhenvā bhakṣitaṁ bodhyam |

anyatreti | naitat caturasramakṛtsnaṁ mandamityarthaḥ | tathā kṣīrakārapariṇāmaḥ | kintviti | vyaktiviśeṣe dhenvādirūpe tṛṇādīnāṁ bhakṣyabhakṣakabhāvaṁ sambandhaṁ vidhāya tāni kṣīratayā pariṇamantāmiti ya īśasaṅkalpaḥ sa tatra heturityarthaḥ ||5||

pradhānasyeti | tāṁ svataḥ pravṛttim |

abhyupagameṣviti | puruṣa iti | puruṣo māmityādikaṁ pradhānānusandhi vākyaṁ manyate kapilaḥ | pradhāneti kapilasūtramityarthaḥ | uṣṭro yathā parārthaṁ kuṅkumaṁ vahati na tu svārthaṁ tathā pradhānamapi puruṣabhogādyarthaṁ jagat sṛjati tasya bhoktṛtvābhāvāditi | nanvakarttā cet puruṣastarhi tasya bhoktṛtvaṁ kathamiti cet tatrāha akartturapīti kapilasūtramidam | anyārthaḥ | pācakasya sūdasya na bhoktṛtvaṁ kintvapācakasyāpi rāñjastat | evaṁ karttuḥ pradhānasya na bhoktṛtvaṁ kintu akartturapi puruṣasya taditi | prāgapīti | pravṛttaḥ pūrvamapavargasya siddhatvena tasyā vaiyarthyāpatterityarthaḥ | tadāpattirbhogaprasaṅgaḥ | tasya sannidhimātrasya ||6||

nanviti | ayaskāntāśmā cumbakākhyaḥ pāṣāṇaḥ | tacchāyayā puruṣacchāyayā | tadarthe puruṣanimittake tadbhogādinimittake ityarthaḥ |

puruṣeti | puruṣavadaśmavacca pradhānasya pravṛttirityarthaḥ | tenāpi prakāreṇa paṅgvādidṛṣṭāntavidhānenāpītyarthaḥ | dṛṣṭāntayorvaiṣamyaṁ darśayitumāha paṅgvorityādinā | ayaskāntamaṇeriti | ayaḥsāmīpyamapi maṇerviśeṣo bhavati tasya tadvattvadharmapratyayāt | ko'pi prakṛtidarśanātmako'pi | tasmin vikāre | tasya sannidhimātramya | ubhāvityatra dve ityatra cāpiśabdo yojyaḥ ||7||

yattviti | kapilaḥ manyate |

aṅgitveti | ekasya sattvādyanyatamasya | tatkṛdaṅgāṅgibhāvahetuḥ | īśvarāsiddheriti | pramāṇābhāvāditi bhāvaḥ | tathāhi na tatra pratyakṣamānaṁ ghaṭāderiva tasyānupalambhāt | yattu kṣityādi sakartṛkaṁ kāryatvādityanumānamāhustacca na | sa kiṁ sadeho dehaśūnyo vetyubhayathāpi jagatkartṛtvāsambhavāt yaśca sa sarvavit sa hi sarvasya karttotyādirāgamo'sti sa khalu yuktātmano labdhasiddheryogino vā

praśaṁseti nāstīśvaraḥ | yuktyantaramāha muktabandhayoriti | muktaścedīśvaraḥ tarhi svargapravṛttyāsambhavaḥ | baddhaścesāmarthyamiti vyarthastatsvīkāra ityarthaḥ | dikkālāriti | tattadupādhibhedādākāśameva dikkālaśabdabodhyamiti tatra tayorantarbhāvaḥ | saptamyarthe pañcamīyam | kiñceti | te guṇāḥ ||8||

anyatheti | nanviti | na vayaṁ nirapekṣasvabhāvān kūṭasthān guṇānanuminumaḥ kintvānyathā vidhāntareṇaiva yathā kāryotpattiḥ syāt | kāryānumeyā hi prakṛtiḥ | itthañca vaiṣamyasambhavāt kāryotpādaḥ sambhavatīti cenna jñātṛtvavirehāt sāmyāvasthā pracyutau yogyatvamapi na sambhavet tasyaṁ nimittābhāvāt | na ca jñānaṁ vicitrasattvāt | svataścet vaiṣamyamiṣṭaṁ tarhi sarvadā sṛṣṭiprasaṅga iti yatkiñcidetat ||9||

vipratiṣedhāditi | tathāhīti | prakṛtaḥ pārārthyaṁ puruṣabhogārthatvaṁ śaṣyādivat tasyāḥ saṁhatatvāt | śarīrādItyasyārthaḥ | śarīrādikaṁ saṁhataṁ pumānasaṁhataścidekaraso'tastato'nyaḥ sa iti | saṁhatetyetad vyākhyātaprāyam | adiśabdastri guṇādiparyāyādadhiṣṭhānācca bhoktṛbhāvāt kaivalyārthaṁ prakṛteriti catvāri sūtrāṇi gṛhṇāti | tena bhoktṛtvādisiddhiḥ | jaḍa iti | jaḍacetanau hi dvau padārthau tayorjaḍo na prakāśata iti siddham | tasmādātmaiva caitanyatvāt prakāśapadārtha iti nirvivādamityarthaḥ | nanu jaḍo'pyātmā jñānaguṇakastena jagat prakāśatāṁ na tu caitanyamātraḥ sa iti cet tatrāha ni nirguṇatvāditi | dharmayoge pariṇāmitvaṁ tenānirmokṣaśca nirguṇaśrutivyākopaśca syādato nirguṇacaitanyamātmetyarthaḥ | ādinā avivekāt vā tatsiddheriti nobhayaṁ tattvākhyāne iti ca sūtraṁ grāhyam | prakṛtipuruṣavivekāgrahāt kartuḥ phalabhogābhimānasiddheriti pūrvasyārthaḥ | vivekāt tattvajñāne sati nobhayaṁ kartṛtvaṁ bhoktṛtvañca puṁso nāstīti parasyārthaḥ | tataścākartṛtvādi siddham | guṇāviveketi | prakṛtyavivekavivekāvityarthaḥ | naikāntata ityasyārthaḥ | prakṛtipuruṣāvivekādeva puṁso bandhamokṣābhimānamātraṁ vastutastu prakṛtereva tāviti | uktamarthaṁ sphuṭayati prakṛteriti | añjasyāt tattvataḥ sasaṅgatvādguṇayogāt prakṛtestau bodhyau | yathā paśorguṇayogādbandho dṛṣṭastadayogāt dvitara ityarthaḥ | avivekinaṁ prati pravṛttirbandhaḥ vivekinaṁ pratyapravṛttistu mokṣa iti niṣkarṣaḥ | uktañca tasmānna vadhyate jñānaṁ mucyate nāpi saṁsarati kaścit puruṣaḥ saṁsarati vadhyate mucyate ca nānāśrayā prakṛtiriti | addhā sākṣāt | tathāca kapilamatasya bhramamūlatvāt tadīyayuktibhiḥ śrutisamanvayo na śakyo viroddhumiti rāddhāntaḥ ||10||

athārambheti | etadārabhya saptasvadhikaraṇeṣu pratyudāharaṇasaṅgatiḥ | prakṛteścatanenānadhiṣṭhānāt viśvakāraṇatvaṁ māstu paramāṇūnāṁ tu tenādhiṣṭhānāt tatkāraṇatvamastviti paramāṇubhirdhyaṇukādikrameṇa viśvasṛṣṭiriti tārkikarāddhānto'tra viṣayaḥ | sa pramāṇamūlo bhramamūlo veti tatra sandehaḥ | tasya pramāṇamūlatāṁ vaktuṁ tatprakriyāṁ darśayati tārkikā manyanta ityādinā | adṛṣṭeti | jīvādṛṣṭena paramāṇuṣu kriyotpattirityarthaḥ | na ca dvābhyāmiti | tārkikā vadanti hrasvādaṇośca dvyaṇukāt mahat dīrghañca tryaṇukamutpadyate | dvyāṇukagate hrasvatvāṇutve tu

tryaṇuke mahatvādyornārambhake kintu tadgatā tritvasaṁkhyava tayorārambhikā | anyathā tato'pyatisaukṣmye prathimānupapattiḥ | evaṁ parimaṇḍalabhyāṁ paramāṇubhyāmaṇudvyaṇukamārabhyate | tadgatā dvitvasaṁkhyā tatrāṇutvādyorārambhikā na tu parimāṇḍalyaṁ tayorārambhakam | tenārambhe tato'pi saukṣmyāpatteriti | kāryarūpaṁ kāraṇarūpāditi cāhuḥ | kāryaṁ paṭastadgataṁ yadrūpaṁ tat khalu svāśrayasya paṭasya yat samavāyikāraṇaṁ tantavastadgatādrūpādyutpadyata ityarthaḥ | kāraṇaguṇā hīti vyākhyātārtham | itthamiti | saṁjihīrṣau | saṁharttukāme | āśrayanāśāt dvyāṇukavināśāt | yathā paṭasyeti | nāśa iti pūrveṇa sambandhaḥ | tadgatasyeti | paṭagatasya

rūpasya paṭanāśenaiva nāśa ityarthaḥ | kiñceti | atra tarkasamaye | tatrādṛṣṭeti | adṛṣṭavadātmanā jīvena saha paramāṇūnāṁ saṁyogastaddhetukā yā paramāṇugatādyakriyā tajjanyo yaḥ paramāṇuyugmasaṁyogastadārabdhāni yāni dvyaṇukāni tadādikrameṇetyarthaḥ |

mahaddīrghavadveti | iha vāśabdārtho'nuktaṁ hrasvadvyaṇukavadityetat samuccinoti | tataśca parimaṇḍalebhyo dvyaṇukānītyādivyākhyānaṁ saṅgatimat | sapradeśāḥ sāvayavāḥ | itaratheti | pārimāṇḍalyaṁ paramānuparimāṇaṁ tadadhiparimāṇābhāvenetyarthaḥ | na ceti | na khalu bahutvasaṁkhyaḥ kaścidyogīndro yatprabhāvāt kārye mahattvamutpadyeta | tasmāt manaḥkalpanamātrametat vācālānām | kiñca

kāraṇakāryayorjanakatvajanyatvaniyamo'pi tairbhagna eva | pārimāṇḍalyasyāṇutvāyānārambhakatvambīkārāt aṇutvādyormahatvādyārambhakatvāsvīkārācca | tatheti | te'pi pradeśāḥ | aṁśānantyeti | meroryathānastāvayavatvaṁ tathā sarṣapasyāpītyāpadyeta | na caitat sambhavatītyarthaḥ | na caitaditi | vedāntasiddhāntasambhāvitadoṣanirāsakatayā sūtrametat kevalādvaitibhirvyākhyātam | tanna yuktam | tatra heturasyeti ||11||

ubhayathetyetat kecidvyācakṣate | sṛṣṭeḥ prāk‌ niścalau paramāṇū kriyayā saṁyujya dvyaṇukamutpādayata iti manyante | tatra kriyānimittaṁ kiñcidvācyaṁ na vā | ādye jīva prayatnābhighātādi tannimittaṁ vācyam | tanna sambhavet tasya sṛṣṭyuttarakālikatvāt | dvitīye kriyānutpattirityubhayathāpi na paramāṇukarma | atastadabhāvo dvyāṇukādikrameṇa sṛṣṭyabhāva iti | paramāṇukriyetyādi mūlagranthaḥ sphuṭārthaḥ | na ca saṁyukteti | paramāṇubhiḥ saṁyukta ātmani samavetamadṛṣṭaṁ tān vicāliyet | tena tebhyo dvyaṇukānyutpadyeranniti na ca vācyam | tatra heturniravayavānāmiti | avyāpyavṛttiḥ khalu saṁyogo na sa paramāṇubhiḥ sārddhamātmanaḥ śakyo | vaktumevacchedakadvayābhāvāditibhāvaḥ | vṛkṣaḥ kapisaṁyogītyatrāgrāvacchede kapisaṁyogo na tu mūlāvacchede ityavacchedakadvayasavyapekṣaḥ sa dṛṣṭaḥ | yattu paramāṇūnāmātmanaḥ saṁyogādityādiravacchedakaḥ kalpyate tanna cāru tasyāsambandhasya tattve'tiprasaṅgāt | sambandhasya tattve tu tatrāpi tadanantarakalpane'navasthaiveti yat kiñcidetat | tadeti pralaye | tasya jīvātmanaḥ | tattvāt jaḍatvāt | dehapratiṣṭhitena manasā sahātmanaḥ saṁyoge tatra jñānādiguṇa utpadyeta | tadā dehābhāvena jñānānutpatterjaḍa ātmetyarthaḥ | tasyādṛṣṭodbodhasya | kasyaciditi | adṛṣṭasya jīvātmana īśvarecchāyā vetyarthaḥ | evaṁ pratisargo'pi na syāt paramānūnāṁ vibhāgāya kriyotpatterasambhavāt | na tatreśecchā | hetuḥ tasya nityatvenoktadoṣāpatteḥ | na ca jīvadṛṣṭaṁ bhogārthatvena khyātasya tasya pralayārthatvakalpanāyogāt ||12||

samavāyeti | paramāṇuprabhṛtiṣvavayaveṣu dvyaṇukādiravayavī samavāyena tiṣṭhati | dravyeṣu guṇakarmaṇī | dravyaguṇakarmasu dravyatvādikā jātiśca tenaiva tiṣṭhatīti tārkikā manyante | nityasambandho hi samavāyaḥ | athāvayavaviśiṣṭaguṇaviśiṣṭādiṣu tiṣṭhan samavāyaḥ kena sambandhena tiṣṭhediti pṛcchāyāṁ saṁyogena tiṣṭhediti na śakyaṁ vaktuṁ dravyayoreva saṁyogāṅgīkārāt | samavāyena tiṣṭhediti cet tarhi so'pi samavāyenetyevamanavasthā syādityarthaḥ | etadviśadayati tathāhīti | tairguṇādiviśiṣṭaiḥ sambandha eva san samavāyastāṁ guṇādiviśiṣṭabuddhiṁ janayet | anyathā tairasambandhasya tadbuddhijanakatvasvīkāre satītyarthaḥ | svarūpameveti | samavāyasya yat svarūpaṁ sa eva tasya sambandho na tu sambandhāntaraṁ tena nānavastheti cet ucyate | tarhyanyatra saṁyogādāvapi sa eva svarūpasambandha evāstu kiṁ tena samavāyena saṁyogāderguṇaparibhāṣāyāḥ kalpitatvāt na tayā samuddhāra iti bhāvaḥ | vedāntinastu tatra tatra viśeṣaṇataiva sambandho bodhyaḥ | na ceti | sa svarūpasambandhaḥ | sarvatra sarvadharmaprāptiṁ prapañcayati samavāyavādināmityādinā | samavāyasyaikatveneti | gandhādisamavāyasya vāyvādiṣvapi sattvādityarthaḥ | na ca taditi | gandhanirūpitaḥ samavāyo na vāyau śabdanirūpitastu na pṛthivyāmiti nātiprasaṅga iti na vācyamityarthaḥ | tatra hetustattaditi | samavāyasya yat gandhādinirūpitatvaṁ tat kila samavāyasvarūpānnātiriktamatastasyāpi gandhādinirūpitasamavāyasyāpi tattvāt vāyvādau sthitatvāt | tena ca sarvatra sarvadharmaprāptirityarthaḥ | atraiva kecidvyācakṣate samavāyābhyupagamācca tarkasiddhānto viruddhaḥ | nanu tadabhyupagame ko doṣantatrāha sāmyādanavasthiteriti | dvyaṇukaṁ paramāṇubhyāmatyantaṁ bhinnaṁ sat samavāyamapekṣate | evaṁ samavāyo'pi samavāyibhyāmatyantaṁ bhinnaḥ sannayana samavāyena tābhyāṁ sambadhyeta | bhinnatvasāmyādasambandhasya ca sambandhatvādarśanāt | tathāca tasyāpi tatsāmyāt samavāyāntaramityanavasthāpattiḥ | svarūpasya sambandhatve tu samavāyavilopaprasaṅga iti ||13||

nityamiti | sambandhanityatvaṁ khalu sambandhinityatvamantarā na sambhavatīti bhāvaḥ | atra vyācakṣate | paramāṇavaścet pravṛttisvabhāvāstadā nityaṁ sargaprasaṅgaḥ nivṛttisvabhāvāścennityaṁ pralayaprasaṅga ityubhayanityatāpatterasamañjasastarkasamaya iti ||14||

rūpādimattvāditi | pārthivādayaḥ paramāṇavo rūpādimanto nityāśceti tārkikasiddhāntaḥ | sa na yuktaḥ | te'nityāḥ sthūlāśca rūpādimatvādghaṭādivaditi viparītānumānasattvāt ||15||

ubhayatheti | tadabhāvaprāptiḥ rūpādyabhāvaprasaṅgaḥ | tatparijihīrṣayeti sthūlapṛthivyādiṣu rūpādyabhāvaprasaṅgo mābhūditi taddoṣaparihārecchayā punaḥ paramāṇuṣu rūpādyaṅgīkāre sati teṣvanityatvasthūlatvarūpapūrvoktadoṣāpatirityarthaḥ ||16||

aparigrahāditi | kenacidaṁśeneti | satkāryatādyaṁśeneti bodhyam | asaṅgateśceti | iyañca pūrvavyākhyāneṣu visphuṭaiva draṣṭavyā | śreyo'rthināṁ paramārthalipsūnām | tarkaśāstraniṣṭhā ca duryonipradetyuktaṁ mokṣadharme—ānvikṣi kīṁ tarkavidyāmanurakto nirarthakām | tasyaiva phalanivṛttiḥ śṛgālatvaṁ vane mameti ||17||

idānīmiti | tārkikamatanivāsānantaramityarthaḥ | tārkiko hyarddhavaināśikaḥ dehātmanoḥ kramādvināśasthairyābhyupagamāt | vaibhāṣikādistu pūrṇavaināśikaḥ dehādeḥ sarvasya kṣaṇavināśitvābhyupagamāt | tadanayoḥ paurvottaryeṇa nirāso yuktaḥ | mā bhūdasaṅgatena śiṣṭānaṅgīkṛtena tarkasiddhāntena vedāntasamanvayavirodhaḥ | vaibhāṣikasiddhāntena tasmin sa syāt tasya sarvajñena bhagavatā buddhenopadeśāt | tadupadiṣṭasya bhūtadayākhyasya dharmasya śiṣṭaiḥ svīkārācceti pratyudāharaṇādākṣepaḥ | tatra buddhamuneriti | buddhena svāgame cāturvidhyenārthā varṇitaḥ | te cārthaścaturbhirvaibhāṣikādyaiḥ śiṣyaiḥ svavāsanānusāreṇa gṛhīta ityarthaḥ | teṣviti | vaibhāṣikasautrāntikayoḥ siddhānte jñānaṁ tadbhinnāḥ padārthāśca sarve kṣaṇikāḥ satyāśca bhavanti | iyāṁstu viśeṣaḥ | vaibhāṣiko ghaṭādiḥ pratyakṣa iti manyate | sautrāntikastu jñāne ghaṭādyakāre jāte tenākāreṇa pratyakṣeṇāpratyakṣo ghaṭādiranumīyata iti vadati | tadanamayoḥ siddhāntaṁ bāhyārthāstitvāviśeṣādekīkṛtya pratyākhyātuṁ tatprakriyāṁ darśayati tatrādyāvityādinā | tathāhīti | pārthivādayaścaturvidhāḥ paramāṇavo yugapat puñjībhūtāḥ santaḥ pṛthivyādīni catvāri bhūtāni bhavanti | tāni catvāri punardehendriyaviṣayarūpāṇi bhautikānyucyānte | tānīmāni bhūtabhautikāni paramāṇupuñjavyatiriktāni na santīti paramāṇuhetuko'yaṁ bāhyasamudāyo rūpaskandha ityarthaḥ | vijñānādiskandhacatuṣkahetukastvāntarasamudāya ādhyātmikaḥ | taṁ pratipādayatyahamityādinā | jñānasantāna ālayavijñānapravāhaḥ | sukhādipratyayo vedanaskandhaḥ | manuṣyo gauraśva ityādiviśiṣṭavastuviṣayakaḥ savikalpapratyayaḥ saṁjñāskandhaḥ | rāgeti | ādiśabdena dharmādhammau grāhyau | eṣu caturṣu vijñānaskandhaścittamityātmeti ca kathyate | itare caityā bhaṇyante | tadevaṁ dvividhasamudāyarūpaṁ nikhilaṁ jagaditi | atreti | so'yaṁ vaibhāṣikādisiddhānto viṣayaḥ | sa ca pramāṇamūlo bhramamūlo veti saṁśaye sarvajñopadiṣṭatvāt pramāṇamūla iti prāpte nirācaṣṭe |

samudāya iti | ubhayahetukaḥ paramāṇuhetuko bahyamudāyaścatuskandhīhetuka antarasamudāya ityarthaḥ | sūtraśeṣaṁ darśayati samudāyināmiti | sa ceti sthiracetanābhāvaḥ ||18||

punarāśaṅkate nanviti | tamantareṇeti | saṅghātaṁ vināvidyādīnāmasiddherityarthaḥ | ādhāraṁ vinādheyasthitirna sambhavediti bhāvaḥ | te cāvidyeti | vijñānaskandhasyātmanaḥ kṣaṇikatvādavidyā kva tiṣṭhet kva vā rāgadeṣādirūpo jāyeteti ca bodhyam | kṣaṇikeṣvapi sthiratvādibhrāntiravidyā tayā saṁskārāthyo rāgadveṣādirjanyate | tena saṁskāreṇa garbhasyādyaṁ vijñānaṁ janyate | tena vijñānena pṛthivyādicatuṣṭayaṁ śarīrasya samudāyasya hetubhūtaṁ nāma janyate | nāmāśrayatvāt taccatuṣṭayaṁ nāmetyuktam | tena nāmnā sitāsitādirūpaṁ śarīra janyate | rūpāśrayatvāt śarīraṁ rūpamityuktam | garbhabhūtasya śarīrasya kalanabudbudādyavasthā nāmarūpaśabdārthaḥ | tena rūpeṇa ṣaḍāyatanamindrayavṛndaṁ janyate | pṛthivyādi catuṣṭayaṁ śarīraṁ vijñānadhātuśceti ṣaṭ‌ yasyāyatanāni tadityarthaḥ | tena ṣaḍāyatanena nāmarūpendriyāṇāṁ mithaḥ sambandhaḥ sparśe janyate | tasmāt sukhādivedanādayantataḥ punaravidyādayo yathoktarītyā bhavantītyanādiriyamanyonyamūlāvidyādikā cakraparivṛttirbhūtabhautikasaṅghātādṛte na sambhavatīti tatsaṅghāto'rthākṣipta ityarthaḥ |

itaretareti | pratyayaśabdo hetuvācīti | pratyayo'dhīnaśapathajñānaviśvāsahetuṣviti nānārthavargaḥ | tanniruktistu kāryaṁ pratyeti janakatvena gacchatīti | kiñciditi | kiñcit nimittaṁ sthiracetanarūpaṁ tvayāṅgīkṛtaṁ nāstītyarthaḥ | taddhetorbhogajanakasya | tairātmabhiḥ | na ca taditi | ātmasantānena dharmādharmādirna kṛta ityarthaḥ | tasyeti | tasyātmasantānasya nityatve'bhimate sarvo bhāvaḥ kṣaṇika iti tava pratijñā bhajyetatyarthaḥ | saugatasamayo buddhasiddhāntaḥ | sarvajñaḥ sugato buddha ityamaraḥ | santānaḥ kāraṇaṁ mṛdādi sastāni kāryaṁ ghaṭādiriti bodhyam ||19||

uttareti | urīkurvatā svīkurvatā saugatena ||20||

asadutpattivādaṁ dūṣayati asata ityādinā | te vaibhāṣikāḥ sautrāntikāśca tatra tadvākyaṁ pramāṇayati nānupamardyeti | bījamanupamardya nāṅkuraḥ prādurbhavedato'sataḥ tadutpattiḥ siddhā |

asatīti | bījasyopamarditatvādupādānasya tasyāsadrūpatvam | sarvadeti | sarvasmin kāle deśe cāsataḥ saulabhyāt sarvaṁ kāryaṁ tatra tatra jāyetetyarthaḥ | utpannamiti | jātakāryamasannirūpākhyaṁ syāt | taddhetorasatvādityārthaḥ | sahāvasthitirekasmin kāle'vasthānam ||21||

dīpāsyeti | niranvayaṁ niravaśeṣam |

pratisaṁkhyeti | pratikūlāsantaṁ ghaṭamasantaṁ karomītyevaṁlakṣaṇā saṁkhyābuddhiḥ pratisaṁkhyā tayā nirodhe nāśaḥ pratisaṁkhyānirodhaḥ tadvilakṣaṇastvanya ityarthaḥ | nirupākhyaṁ tucchamavastubhūtamiti yāvat | buddhīti | eyāt nirodhadvayākāśarūpāt anyat paramāṇupṛthivyādi | buddhibodhyaṁ dhīgamyamityarthaḥ | avasthāntareti | sato mṛtpiṇḍasya kambugrīvādyavasthāyogo ghaṭasyotpattistadvirodhikapālādyavasthāyogastu tasya vināśaḥ mṛtpiṇḍastvekaḥ sthāyītyarthaḥ | na ceti | anyatra ghaṭādivināśe | anyatra ghaṭādau | tasyā iti | avasthāntarāpattereva nāśatvena niścetuṁ śakyatvādityarthaḥ | nanu mṛddravyasyeva dīpasya kuto nopalambhastatrāhātisaukṣmyāditi | dīpaprakāśo'pi bhūtatṛtīye tejasi vilīnastiṣṭhedeveti bhāvaḥ | nirupākhyamabhāvagrastam | tvañceti | niranvayavināśavādī kṣaṇikastvañca kṣaṇottaramabhāvagrastaḥ

syā ityarthaḥ | tathāca mokṣopāye pravṛttiste'tīvamūḍhatāmāpādayediti bhāvaḥ | sa niranvayavināśaḥ ||22||

ubhayatheti | nirhetuketi | apratisaṁkhyānirodhāṅgīkāranairarthakyādityarthaḥ ||23||

ākāśe iti | tatrāpi ākāśe'pītyarthaḥ | na tāvaditi | prāgabhāvaḥ pradhvastābhāvo'tyantābhāvaśca nākāśa ityarthaḥ | tadapratītistasyāḥ prasaṅgāt prāpteḥ | nāpīti | anyonyābhāvo'pi nākāśa ityarthaḥ | tasyānyonyābhāvasya gṛdhivyadyāvaraṇavarttitvena pṛthivyādimadhyagatakāśapratīterityarthaḥ ||24||

anusmṛteriti | hadayogāt sādṛśyānusandhānāsambhavāt | bāhye vastuni gaṅgāpravāhadīpārccirādau ||25||

atha sautrāntikamātrasvīkṛtamaṁśaṁ dūṣayati svakīyamityādinā |

nāsata iti | dharmiṇīti | pītādiko'rtho dharmī tasmin vinaṣṭe'pi sati | dharmasya pītāsyākārasya tato'nyatra jñāne sambandho na dṛṣṭo nānubhūto yasmādityarthaḥ | pratyakṣeṇeti | cākṣuṣādinā pratyakṣeṇa ghaṭamahaṁ jānānīti pratyayenaivānumānanirāsādityarthaḥ ||26||

udāsīnānāmiti | vaibhāṣikāḥ sautrāntikāścottarotpāde ca pūrvanibodhāditi svīkurvantaḥ kāryotpattiprārambhe sati hetorbhāvasya kṣaṇikatvādvināśaṁ manyante | bhāvasya kṣaṇādūrddhvaṁ vināśitvena kāryārambhe tadupādeyo heturabhāvagrasta ityakāraṇikaiva tanmate sā bhavet | tataśca kāryamutpipādayiṣavaste hetorvināśaddheturūpopāyābhāvādupāyaśūnyā udāsīnāḥ kathyante | vyavahāropāyahīnā viraktā yathodāsīnā vyapadiṣṭāḥ itthañcodāsīnānāmupāyaśūnyānāmiti sādhu vyākhyātam | tadayamarthaḥ | dhānyādiphalopāyeṣu karṣaṇādiṣvapravartamānānāṁ svaveśmani tūṣṇīṁ sthitānāṁ puṁsāmabhīṣṭadhānyādiphalaprāptiḥ syāt | sannyāsināmapi putrādikaṁ bhavedityanye | kṣaṇabhaṅgavāde hīṣṭaprāptyaniṣṭaparihārayorlokadṛṣṭayoruktarītyā nirhetukatvāt tāvicchatāṁ heturūpopāyaśūnyānāmapi tadrūpopeyasiddhiḥ syādityarthaḥ | yadyeṣa siddhāntaḥ pāramārthikastārhi tadgrāhikāṇāmaihikaphalasādhaneṣu pravṛttirna syādityāha upeyalipsuḥ kaściditi | upeyaṁ phalaṁ tallipsuḥ tadarthītyarthaḥ | pāralaukikaphalasādhaneṣvapi na teṣāṁ pravṛttiḥ sutarāmityāha svargāyeti | nanvastvapravṛttiriti cet tatrāha na caivamastīti | sopāyatā dṛśyata iti śeṣaḥ | tayaiva sopāyatayaiva | etayorvaibhāṣikādyoḥ | tathāca bhrāntimūlena etayoḥ siddhāntena virodhaḥ samanvaye neti siddham ||27||

atha yogācāraṁ nirvākarttumārabhate tadavamityādinā | mā bṛdasaṅgatena vaibhāṣikādisiddhāntena virodhaḥ samanvaye vijñānavādena tu svapnadṛṣṭāntapuṣṭena śakyaḥ sa tasmin karttumiti pratyudāharaṇādākṣepaḥ | vijñānātiriktasya bāhyavastanaḥ abhāva iti siddhānto'tra viṣayaḥ | sa pramāṇamūlo bhramamūlo veti sandehe pramāṇamūla iti vaktuṁ tatprakriyāṁ darśayati tathāhītyādinā | tasyaiveti | vijñānasyaiva ghaṭādyakāratvādityarthaḥ | svapnavaditi saptamyādivārthe vatiḥ | kathamanyatheti | ghaṭākārakaṁ jñānaṁ ghaṭajñānam | yathā ghaṭakarttuḥ kulālasya jñānenaiva vyavahāre siddhe bāhyārthāṅgīkāro vyarthaḥ | nanu kathamiti sūkṣme manasi parvatākārakasya jñānasyāsamāveśāpatteriti bhāvaḥ | jñānaṁ kileti | jñānasya nirākāratve kālāderiva tasya prakāśo na syādataḥ sūryāderiva sākārasyaiva tasya prakāśānyakhānupapattistattve mānam | na ca tattvasyāsamāveśaḥ tattadākārasya jñānātmakatayā

laukikākāravailakṣaṇyena samāveśasiddheḥ | tasyeti jñānasya | tadvaicitryasyeti dhīvaicitryasya | jñānaṁ vinā jñeyaṁ na bhāsate atastayorabheda ityarthaḥ | iha saṁśaya ityādi | aṅgīkāre arthasvīkāre | tathāca svaprakāśāt sākārāt kṣaṇikāt jñānadeva vyavahāre siddhe sthirāt jñānāt saśaktikāt brahmaṇo jagatsargaṁ vadan samanvayo nāstheyaḥ surīyeti prāpte nirasyati |

nābhāva iti | sarva pratyakṣasiddhasya bhāvasyābhāvaḥ vadatā jñānamātrasyābhāvaṁ kathayan na śakyo nivārayitumiti ca bodhyam | na ceti | upalabdhamartham | tadanyatāyā iti | arthasthāyā jñānanyatāyā ityarthaḥ | tena jñādhatvarthena | tarhyekasminniti ghaṭajñāne | evaṁ ghaṭādernikhilasya bhānaṁ syādityarthaḥ | tadbhinne'pīti | jñānabhinne'pi ghaṭādāvarthe yatra viṣayatākhyo jñānasya sambandhastasyaivārthasya prakāśo jñāne bhavet na tu nikhilasyeti vyavasthiterityarthaḥ | vādhākāntaramāha pītaraktādīti | ṣaṣṭhyantaṁ jñānasya viśeṣaṇam | sāhityasyeti | na ca sahabhāvamātramaikye tantraṁ vāgarthayovaikyāpatteḥ | tataśceti | jñānajñeyayoḥ sahopalambhaniyamaḥ kāryakāraṇabhāvahetuka ityarthaḥ | kiñceti | tasya bāhyārthasya | yadyapyayamatīva dhūrtastathāpi tasya hṛdgatārthāvedakaṁ yattaditi vākyaṁ pramādādeva nirgatamiti vadanti ||28||

nanu jāgrat pratyayāḥ sarve nirālambanāḥ pratyayatvāt svapnādipratyayavadityāśaṅkya dṛṣṭānte vādhitaviṣayatvamupādhirityāha vaidharmyācceti | svapnajāgarapratyayayorvyādhitaviṣayatvāvādhitaviṣatvābhyāṁ vaidharmyāt na tena dṛṣṭāntena jāgarapratyayasya nirālambanatvaṁ sādhyamityarthaḥ ||29||

na bhāveti | spaṣṭam ||30||

kṣaṇikatvāditi | pravṛttīti | pravṛttivijñānaṁ vyaṣṭiḥ ālayavijñānaṁ samaṣṭiriti jñeyam | sā vāsanā | tadvaicitryaṁ jñānavaicitryam | athāca bhramamūlenavijñānamātravādena samanvaye virodhaḥ karttuṁ na śakya iti siddham ||31||

nanu mā bhūdasaṅgatena bhena vijñānavādena samanvaye virodhaḥ śūnyavādena tasmin so'stu tasya vakṣamāṇarītyā upapannatvāditi pragvadākṣepaḥ | śūnyavādo'tra viṣayaḥ | sa pramāṇamūlo bhramamūlo veti sandehe tasya pramāṇamūlatāṁ vaktuṁ tatprakriyāṁ darśayati śūnyameva tattvamityādinā | śūnyasyeti | na hi śūnyaṁ kenacit kāraṇena siddhamasti | atastārkikairnityatvaṁ tasya matam | ye ca kṣityaṅkuradayo'rthāḥ pratīyante te'pi bhrāntikarūpā eva | vastutaḥ śūnyāt netare kṣodākṣamatvādityāha sato hetvapekṣiṇo'pītyādinā | śiṣṭaṁ spāṣṭārtham | ayamatra niṣkarṣaḥ | śūnyameva saṁvṛttyavacchinnaṁ vicitrajagadrūpeṇa vivartate | pāramārthikasattvābhāve'pi sāṁvṛttyāsattvena jagati sambuddhirarthakriyākāritāhānopādānādayaśca syuḥ | śūnyamevāvāṅmanaso'gocaraṁ paraṁ tattvam | tacca nirlepaṁ nirviśeṣamastīti bhāvanāparipākāt śūnyabhāvāpattirmokṣa iti śūnyavādena sarvavyavahārasiddhau bhāvabhūtāt vijñānānandāt sārvajñyādiguṇakāt cidacicchaktyupetāt brahmaṇo jagatsargaṁ vadan samanvayo nāstheyaḥ sūkṣmadhiyetyevaṁ prāpte pratyācaṣṭe |

sarvatheti | ādye śūnyaṁ bhāvaṁ pratipādayediti pakṣe śūnyasya bhāvarūpatvāsvīkārādaniṣṭhāpattiḥ | dvitīye śūnyamabhāvaṁ pratipādayediti pakṣe | tṛtīye śūnyaṁ bhāvābhāvarūpaṁ pratipādayediti pakṣe | kiñca prapañcabhramasya vādhyatve kiñcit satyamadhiṣṭhānaṁ vācyam | niradhiṣṭhānavādhāyogāt | tacca tava nābhimatamiti | tathāca bhramamūlena śūnyavādena vedāntasamanvayo na śakyo viroddhumiti | evamiti | nanu buddhasyeśvarāvatātvādahiṁsādidharmopadeśenāptatvapratīteśca tanmataṁ bhramamūlamiti taduktaṁ na śakyaṁ vaktumiti ceducyate | na hi buddho bhramādevaṁ bhāṣate kintu paravañcanārthameva | haribahirmukhaḥ svataḥ pravalāste cet vedoktayajñādyanutiṣṭheyustadātivaliṣṭhāḥ santo daityavadvaidikān haribhaktān vādheranniti tadvañcanārthā tasya vedāvajñādipracurā pravṛttiḥ | dayāprakāśastu svokte'nyapraveśārthaḥ | na cānāptatvadoṣaḥ svabhaktaparitrāṇaparyavasānakasya tadvañcanasya— guṇatvāditi na kiñcidavadyam | lokāyatiketi | mokṣadharme janakaṁ prati pañcaśikhena lokāyatikamatamanuṣya nirākṛtam | tatra tanuvādaḥ—ratodhāturvaṭakaṇikāghṛtapakādhivāsanam | jatismṛtirayaskāntaḥ sūryakānto'mbubhakṣaṇamiti | asyārthaḥ | anumānasya prāmāṇya tata eva dehādananyātmasiddhirityāha veta iti | yathā vaṭakaṇāyāṁ vaṭapatrapuṣpaphalādikamantarhitamevaṁ retodhātau manobuddhyāhaṅkāracittaśarīrākārādikamantarhitaṁ sadāvirbhavet | yathā tṛṇodakādekasmādeva dhenvopamuktāt kṣīraghṛte pṛthaksvabhāve syātām yathā vā bahudravyapākāddvitrirātramadhivāsitāt madaśaktirevaṁ pṛthivyādibhūtacatuṣṭayāt tatrāntarbhūtaṁ caitanyamupajāyate | yathā kāṇṭhadvayasaṁyogāt | tatprakāśakasyāgnirjātirjanma tathā bhūtasaṅghātāt tatprakāśakasy caitanyasya yathā jaḍayorapyātmamanasoryogādajaḍaṁ smṛtyādirūpaṁ jñānaṁ nyāyanaye tathaitaddraṣṭavyam | yathāyaskānto lohaṁ cālayati tathā bhūtasanghātādutpannaṁ jñānaṁ tam | yathā sūryakāntaḥ sūryaraśmiyogādevāgniṁ janayati tathā pārthivāṁśo jātibhedādeva kāryavaicitrīm | yathā vahnerambuśoṣakatvamevaṁ bhūtasaṅghātasyaiva bhoktṛtvamiti | atha tannirākaraṇam—pretībhūte'tyayaścaiva devatādyupayācanam | mṛte karmanivṛttiśca pramāṇamiti niścaya iti | anyārthaḥ | dehe pratībhūte sati atyayaścaitanyābhāvo dehādanye'styātmā ityatra pramāṇam | dehaścedātmā tarhi dehe mṛte'pi tatra caitanyamupalabhyeta | na caivamasti ato na dehadharmaścaitanyamityarthaḥ | pratyabhūtātyaya iti kvacit pātaḥ | tatra pratyabhūtaṁ nāśa ityarthaḥ | yasmin sati deho na naśyati yasminnasati naśyati sa dehādanya ātmetyarthaḥ | śrītajvarādivinivṛttaye mantrapratipādyā devatā lokāyatikairūpayācyate sa cet bhūtamayī syāt tadā ghaṭādivat dṛśyeta | na ca lokambharasañcārakṣamaḥ sūkṣmadeho'styasvīkārāt | ādiśabdāt bhūtāveśo grāhyaḥ | yasmin dehe bhūtāveśastaddehapīḍayā mukhyo dehapatirna pīḍyate api tu tatrāviṣṭo bhūta eva pīḍyate tadānīṁ tasyaiva dehābhimānatvāt | tasmin nirgate tu mukhyo dehapatiḥ pīḍyate ato na deha ātmā | mṛte karmanivṛttiḥ kṛtanāśaścaśabdādakṛtābhyāgamaśceti | ye hi retodhātvādayo dṛṣṭāntāste jaḍāt jaḍotpattāreva na tu jaḍāt caitanyotpattāvato viṣamāste | mūrttyāderjñānasyotpattau bhūmyādicatuṣṭayādākāśanyotpattiḥ syāt | yacca jaḍābhyāmātmamanobhyāṁ caitanyamutpadyate

iti tārkikamatenāpyuktaṁ tatra tanmate vibhunātmanā manaso nityaṁ yogāt nityaṁ jñānotpattiḥ syāt | na caivamasti | ato yatkiñcidetat | ādiśabdādindriyātmavādi prabhṛtayaḥ | atitucchatvāt durvalatvāt parīkṣāyāṁ sikatākūpavadvidīryamāṇatvāditi yāvat | eteneti | kṣaṇikatvavādī bauddhaḥ | dṛṣṭisṛṣṭivādī māyī | tadvādayoḥ sāmyāt tayoḥ sāmyam | dṛṣṭisṛṣṭivāde padārthā vastutaḥ kṣaṇikāḥ | yadaiva dṛṣṭistadaiva sṛṣṭiḥ | dṛṣṭyabhāve sṛṣṭyabhāva iti nirūpyate | śūnyavādī bauddhaḥ | vivarttavādī māyī | tadvādayoḥ sāmyāt tayoḥ sāmyam | tacca saṁvṛttimāyayorvyavahārikasāṁvṛttasatvayoścābhedādavagantavyam | etacca bhāṣyapīṭhake vispaṣṭaṁ draṣṭavyam ||32||

atheti | bauddhamatanirāsānantaraṁ bauddho muktakacchaḥ jainastu vivastra iti tayoḥ paurvottaryeṇa dūṣaṇaṁ yuktamiti dhīsannidhilakṣyayā saṅgatyā pravṛttiḥ | mā bhūt pratārakeṇa bauddhasiddhāntena samanvaye virodhe jainasiddhāntena tu sa tasminnastu | tasya ṛṣabhabhagavadanuyāyinārhatopadiṣṭvāt | ahiṁsāderbhādrapadīyogravratasya ca yogena prāmāṇikatvapratīteśceti prāgvadākṣepaḥ | jainasiddhānto'tra viṣayaḥ | sa pramāṇamūlo bhramamūlo veti vīkṣāyāt pramāṇamūlatvaṁ tasya vaktuṁ tatprakriyāṁ darśayati te manyante ityādinā | padārtho dvividha ityādikaṁ jagadityantaṁ visphuṭārtham | teṣu ceti | aṇubhinnāni paramāṇupudgalakāletarāṇi jīvadharmādharmasaṅghātapudgalākāśānītyarthaḥ | bodhyāniti | tadbodhe hi heyopādeyatā sidhyatīti bhāvaḥ | teṣviti | prāguktaścetanaḥ sāvayavaḥ kāyaparimitaścetyevaṁ parvaṁ kathitaḥ | svaśāstrokteti jainagrantha ityarthaḥ | samyagiti | samyak jñānaṁ samyak darśanaṁ samyak cāritryam | rāgadveṣaśūnyatayā padārthānāmavalokanaṁ samyak darśanam ātmānātmavivekena padārthānāmavagamaḥ samyak jñānaṁ phalanairapekṣyeṇa karmaṇāmaghātināmanuṣṭhānaṁ samyak cāritryamiti ratnatrayaṁ muktisādhanañceti ratnavadupādeyamityarthaḥ | saptabhaṅginā nyāyeneti | nyāyo yuktiḥ | kecidenaṁ nyāyamevaṁ vyācakṣate | vastunaḥ sattvavivakṣāyāṁ prathamo bhaṅgaḥ kathañcidastītyarthaḥ | asattvavivakṣāyāṁ dvitīyaḥ | kramādubhayavivakṣāyāṁ tṛtīyaḥ | yugapadubhayavivakṣāyāṁ sattvāsattvayoryugapadvaktumaśakyatvāt caturthaḥ | ādyacaturthayoḥ krameṇa vāñchāyāṁ pañcamaḥ | dvitīyacaturthayorvivakṣāyāṁ ṣaṣṭhaḥ | ādyadvitīyacaturthānāṁ vāñchāyāṁ saptama iti | evamekatvādiviruddhādvayamādāyaiṣa nyāyo yojya iti | nyāyanirasyāni vādināṁ sapta matāni darśayati sattvamityādinā | yadīti | ekāntato nirṇītasvarūpatayetyarthaḥ | na tu dīpe sati tat prāptīcchātattyāgecchābhyāmityarthaḥ | anekāntapakṣe anirṇītasvarūpatvapakṣe | sphuṭārthamanyat | tathāca vastumātraṁ sattvādidharmakamata ekarase brahmaṇi samanvayo na vā ityevaṁ prāpte pratyākhyāti |

naikasminniti | ekasmin paramārtharūpavastuni sattvāsattvādimithoviruddhadharmayogādanekarūpaṁ tadityarthaḥ | yadasti tadastyeva na tu nāsti | yannāsti tannāstyeva na svasti | yannityaṁ tannityamiti sarvābhyapagatamanubhūtañcedam | tanmate'pi prapañcaṣya vastubhūtatvāt nānekarūpatvam | ekasminniti devadattādau ghaṭādau vaikavastunītyarthaḥ | kiñceti | saṅkīrṇatvāt miśritatvāt | tathātvānmitho miśritatvāt | vahnineti | vahnau ghaṭo'pi kathañcidastītyarthaḥ | vāyuneti | vāyāvapi kāṣṭheṣṭakādi kathañcidastītyarthaḥ | na ca tattreti | vahnau kathañcidghaṭabhedo'sti vāyau ca kāṣṭhādibheda ityarthaḥ | abhedasyapīti | vahnau ghaṭābhedaḥ kathañcidasti vāyau ca kāṣṭhādyabheda ityarthaḥ ||33||

yatheti | paryāptiriti | pūrṇatā | na syāt kecit dehāvayavā nirātmakāḥ syuritibhāvaḥ | asamāveśaśceti | kecidātmāvayavā urvaritāḥ syuḥ | tena dehaparimitātvakṣatirityāśayaḥ ||34||

āśaṅkya samādhatte na ceti | vaiparītyena ceti | avayavopagamāpagamābhyāñcetyarthaḥ | kṛtatyādi pañcamyantam | yena puṁsā karma kṛtaṁ tasya vināśe tatkarmaṇastatra hāniḥ tat karma yatra phalasarpayet tasyākṛtaṁ karmābhyāgatamityarthaḥ | tasyeti | tasya muktikālikaparimāṇasya kathañcijjanyatvādyaṅgīkāre sthairyaṁ santāvayituṁ na śakyaṁ bhavatetyarthaḥ | kiñca muktikālikaṁ parimāṇaṁ paramāṇurūpaṁ vibhurūpaṁ veti na śakyaṁ nirṇetuṁ tat pramāpakadehābhāvāt | tataśca tasyāpyanavasthitiriti ||35||

antyāvasthiteriti | tathātvamiti | sadorddhvagamanaṁ nirāśrayatvenāvasthānañcetyarthaḥ | tadā muktāvapi dehavadityanenātmāvayaveṣu kathañcit sthaulyaṁ gurutvañcāsti | dehāvayavāśca kathañcit santītyuktam | na ca seti | sā sadorddhvagatiḥ | sā tvalokākāśasthitirityarthaḥ | tathāca bhramamūlena jainasiddhāntena na śakyaḥ samasvayo viroddhumiti | yattu ṛṣabhānuyāyitvādi tasyopādeyatve kāraṇamuktaṁ tatra pūrvavadeva samādhānam | tacca pīṭhakādavagantavyam ||36||

idānīmiti | pāśupatāḥ śaivāḥ | ādinā gaṇeśaḥ saurāśca bodhyāḥ | jainanirāsānantaraṁ śaivanirāsastasmādapi tasyāpakarṣabodharthaḥ | aṅgīkṛtyāpi vedaṁ tadarthānanyathayatīti vedārthakadarthanāt tasyādhamatvam | māstu nirmūlena jainasiddhāntena virodhaḥ samanvaye śaivasiddhāntena tu sa tasminnastu | tasyeśvareṇa śivenopadeśāditi prāgvadākṣepaḥ | śaivasiddhānto'tra viṣayaḥ | sa pramāṇamūlo bhramamūlo veti vīkṣāyāṁ pramāṇamūlatāṁ tasya vaktuṁ tatprakriyāmāha tatra pāśupatā ityādinā | paśupatiḥ śivaḥ kapālī nimittaṁ mahāmāyā tu upādānamiti

jñeyam | sā devatāsyeti pāśupatāḥ | evaṁ gaṇeśaḥ saurāścetyatra bodhyam | sāsya devateti sūtrādaṇ | paśupāśeti | paśavo jīvāsteṣāṁ pāśaḥ saṁsārabandhastasmāt vimokṣaṇāyetyarthaḥ |

patyuriti | paśupatergaṇapaterdinapateścetyarthaḥ | tatkāryatāṁ nārāyaṇotpannatāṁ mokṣañceti cādabhidhatte ityanvayaḥ | tadāhuriti mahopaniṣad‌vākyametat | tasmin puruṣa iti | tejo mahattattvam | ātmā jīvaḥ | sphuṭamanyat | atrakasmāt nārāyaṇādeva brahmādīnāmutpattirabhihitā | atha puruṣa iti nārāyaṇopaniṣadvākyametat | arthaḥ prāgvat | ahamityāśvalāyanaśākhīyavākyametat | ahaṁ parameśvaraḥ | atrāpi yamicchāmi taṁ rudraṁ brahmāṇaṁ vā karomīti tatkāryatvaṁ rudrādīnāmuktam | itthaṁ nārāyaṇasya taditarasarvakāraṇatāyāṁ śrutirdarśitā | atha tametamityādinā tadarpitakarmādīnāṁ mokṣakāraṇatābhidhīyate | tametamityādinā karmaṇāṁ mokṣahetutā vijñāyetyādinā jñānabhaktyoriti vivecanīyam | smṛtayo'pīti | tāśca śrīmanumahābhāratavaiṣṇavādayaḥ pīṭhake vedāntasyamantake ca draṣṭavyāḥ | iha vistarabhayāt nopāttāḥ | nanu paśupatyādayaḥ śabdāścedvedeṣu kvacit syustarhi teṣāṁ kā gatiriti cet tartrāha ye tviti | te kileti | sarveśvaraḥ sarveheturyo nārāyaṇaḥ sa evasmadvāmācyaḥ iti te śabdā vadantīti na kāpyasaṅgatirityarthaḥ | tatra heturuktaḥ śrutītyādi | uktaśrutayaśca tadāhurityādayo bodhyāḥ | ye khalu maheśvarādiśabdāḥ śitikaṇṭhādīn prakṛtya kvacit paṭhyante te'pi teṣāṁ pāramaiśvaryaṁ nāvedayeṣuh | mahendrādiśabdavat teṣāmanadhikārthatvāt | indraśabda evedi paramaiśvarya iti dhātvarthānusārāt pāramaiśvaryavācakaḥ sa punarmahacchabdena viśeṣitaḥ kamatiśayamāvedayat | tanmanmahāvṛkṣaśabdavannirarthikeyaṁ saṁjñā | toṣāmāpekṣikamevotkarṣaṁ vadiṣyantīti tattvavidaḥ | nārāyaṇaśabdastu śrīpatereva saṁjñā pūrvapadāt saṁjñāyāmaga iti sūtreṇa samyāṁ ṇatvavidhānāt ||37||

itthañca vedārthaṁ tyajantaste vedavirodhino vastuto'numānaparā eva bhaveyuḥ | tataśca pratyakṣopajīvakenānumānenaiva nimittamīśvaraṁ kalparastu | tathā ca sati lokadṛṣṭarītyā tasyeśvarasya jagati kārye kartṛtvaṁ saṁvadhnastvityupakṣipati athetyādinā | omiti cet tatrāha tacceti |

sambandheti| spaṣṭam ||38||

adhiṣṭhāneti | iyamiti sūtrasthastrīliṅgapadārtho nirdiṣṭaḥ ||39||

nanviti | tādṛśasyādehasya | tat karaṇam |

karaṇavaditi | karaṇasthānīyeti | ayamarthaḥ | vastuto dehendriyaiḥ śūnyo'pi jīvo yathā tāni gṛhītvā taiḥ karma karoti mṛtyukāle tāni tyājatīti jāto mṛtaśca sukhī duḥkhī ca bhavatīti so'bhidhīyate tathā dehendriyarahito'pi patiḥ pradhānamupādāya tena sargaṁ karoti pralaye tat tyajatīti cedabhidheyaṁ tarhi so'pi jīva iva jāto mṛtaśca sukhī duḥkhī ca bhavediti śakyate'bhidhātum | pradhānagrahaṇaṁ tasya janma sukhitvañca tattyāgastu tasya maraṇaṁ duḥkhitvañceti bodhyam | tathāca patirīśvara iti matakṣatiriti ||40||

antavatvamityādi sphuṭārtham | nanu devatānādaro doṣa iti cet tatrāha patīnāmiti | na hi devatā vayamavajānīmaḥ | kintvajñaiḥ samarthitaṁ tāsāṁ pāramaiśvaryaṁ nirasyāmaḥ bhagavatīyāstāḥ satkurmaśceti na kiñcidavadyam | tārkikādīti | ādinā patañjalirgrāhyaḥ | tatpakṣe dṛṣṭānto'tra saṅgatiḥ | sattvāsattvayorekatra virodhādasambhavo vihitaḥ prāk | tadvanupādānatvakartṛtvayorekatra virodhādasambhavo bhavatīti nimittakāraṇeśvaravādena samanvaye virodhaḥ syāditi | samādhānantu śrutiśaraṇatvādācāryasya bhaviṣyatīti ||41||

nanu māstu śaivādirāddhāntena samanvaye virodhastasya vedaviruddhatvāt śāktasiddhāntena tu sa tatrāstu upapatteḥ | sarvo'pi karttā śaktiṁ vinā kartuṁ na prabhavati | yaddhetukaṁ yatra yatkartṛtvaṁ tat tasyaiva hetoḥ śakyaṁ vaktum | yathā taptāyaso dagdhṛtvaṁ tadagnihetukamato'gnereva tadityanvayavyatirekasiddham | hetuśca śaktirataḥ śaktireva jagaddheturiti prāgvadākṣepaḥ | śāktasiddho'tra viṣayaḥ | sa mānamūlo bhramamūlo veti saṁśaye tasya mānamūlatāṁ vaktuṁ tatprakriyāṁ nirūpayati sārvajñyetyādinā | tayeti śaktyā |

dūṣayatyutpattyādinā | kevalāyāḥ puruṣasaṁsargarahitāyāḥ | etadeva viśadayati na hītyādinā | aprekṣya avicārya | loke'darśanāditi vedavirodhibhistairlokadṛṣṭyaiva śaktirmantavyā | na hi tādṛśī loke dṛśyate | tato rabhasābhidhānametat ||42||

athāstīti | puruṣaḥ kapālī rudraḥ |

na ceti | sati ceti | tasmin karaṇe'ṅgīkṛte karaṇavaccediti sūtroktadoṣa prasaṅga ityarthaḥ ||43||

nanviti | nityajñānecchādiḥ sa puruṣastriguṇaśaktyā jagat nirmātīti cedbrūyāstarhi nāmamātreṇaiva vivādaḥ bhāṣāntareṇa brahmavādameva prastauṣīti samudāyārthaḥ | tatra tādṛśāt puruṣāditi vikaraṇatvānneti cet taduktamityatra nirūpitaṁ tadvīkṣaṇīyam ||44||

śaktimātreti | na hi śaktiḥ kevalā kintvīśvaropasṛṣṭā seti devātmaśaktimityādiśrutirāha | mārkaṇḍeyo'pi tāmasakṛnnārāyaṇīmavocat |

vipratiṣedhāditi | atha puruṣo ha vai nārāyaṇo'kāmayata puruṣa evedaṁ sarvaṁ yadbhūtaṁ yacca bhāvyamityādiśrutiḥ ahaṁ sarvasya prabhavo mattaḥ sarvaṁ pravarttata ityādismṛtiśca svarūpameva viśvakāraṇamāha | atra manuḥ—yā vedavāhyāḥ smṛtayo yāśca kāśca kudṛṣṭayaḥ | sarvāstā niṣphalāḥ pretya tamoniṣṭhā hi tāḥ smṛtā iti | yuktiśca—śaktivādaḥ satyaḥ saśaktitvāt jvālādivaditi tathaiva pratyāyayati | sarveti | tadetannikhilavirodhāt praheyastanmātravāda ityarthaḥ | śrutaya iti pādme | tadevamiti | tathāca bhramamūlena śāktasiddhāntena samanvayo na śakyo viroddhumiti ||45||

iti śrīgovindabhāṣyavyākhyāne sūkṣmābhidhāne dvitīyādhyāyabhāṣyasya

dvitīyapādo vyākhyātam ||2||2||

tṛtīyapādaḥ |

dvipañcāśatsūtrakamūnaviṁśatyadhikaraṇakaṁ tṛtīyaṁ pādaṁ vyācakṣāṇaḥ śrīkṛṣṇasmṛtivyañjakaṁ tatprabhāvavarṇanaṁ maṅgalamācarati vyomādīti | yaḥ kṛṣṇo govindo bhāsvān sūryaḥ vyomādiviṣayāmākāśādigatāṁ vimatiṁ saṁhatya kāryakāritābhāvarūpāṁ viruddhabuddhimityarthaḥ gobhiḥ prabhāvaraśmibhirvijaghāna nirāsthat | svatejasā saṁhatairākāśādibhiraṇḍaṁ racayāñcakāretyarthaḥ | pakṣe yaḥ kṛṣṇo bādarāyaṇo vyomādiviṣayāmākāśādiṣu jātāṁ nityatvādirūpāṁ tārkikādīnāṁ vimatiṁ vedaviruddhāṁ buddhiṁ gobhirvāg‌bhirbrahmasūtrairiti yāvat vijaghāna parijahāra teṣāṁ sarveṣāṁ brahmakāryatvarūpāṁ sanmatiṁ nirṇināyetyarthaḥ | kīdṛśaḥ bhāsvān sārvajñyena tapasā ca bhrajamānaḥ sa ca sa ca madviṣayāṁ vimatiṁ madgatāṁ tadvaimukhyarūpaṁ tāṁ praṇihaniṣyati svasanmukhyabhājaṁ māṁ kariṣyatītyarthaḥ ||0||

atreśvarānnikhilatattvasṛṣṭirvarṇyeti vyajyate | upalakṣaṇametat jīvasvarūpanirūpaṇādeḥ | dhīpraveśāya saṅkṣipya padārthaṁ darśayati tṛtīye dvityādinā | tenaiva sarveśvareṇaiva | teṣāmiti jīvānām | nanu viyadārabhya tattvotpatticintanāt nikhilānāṁ tattvānāṁ sarveśvarādutpattirityetat kathaṁ śraddhīyate tatrāha | iha pradhānetyādi | visaṁvādeti | virodhaparihārāyetyarthaḥ | pūrvapāde parapakṣāṇāṁ śrutivirodhādaprāmāṇyamuktam | tarhi śrutīnāṁ mitho virodhapratīterbrahmakāraṇatāvādasyāpi tat syāditi śaṅkānirāsāya tṛtīyadipādadvayaṁ prārabhyate | dvayorapi pādayormithaḥ śrutivirodhanirāsena samanvayadārṭyakaraṇāt

śrutyadhāyasaṅgatiḥ | iha pūrvapakṣiṇā srutyārvirodhaṁ pūrvapakṣaṁ kṛtvā samanvayaśaithilyaṁ tatphalamupakṣipyate | siddhāntinā tu tayoravirodhaṁ samarthya tatphalaṁ samanvayadārṭyaṁ sthāpayiṣyate | tatrādau sargavākyavirodhādākāśamāśritya vimarśaḥ | ākāśasyotpattirasti nāsti vā | yadyasti na hi śrutyorvirodha iti vaktuṁ tejautpattivācikāṁ śrutiṁ darśayati sadevetyādinā | saumya he śobhana śvetaketo idaṁ jagat agre sṛṣṭeḥ prāk sadeva brahmaivāsīt saukṣmyāt tatra vilīnamāsīdityarthaḥ | tadaikṣata tacchabdavācyaṁ brahma saṅkalpamakarot | tamāha bahu syāmiti | sphuṭārthamanyat |

atra śaṅkate na viyaditi | tasya viyataḥ | tatra chāndogye ||1||

astīti | tasya viyataḥ ||2||

punariti | pūrvoktenāsantoṣāditi jñeyam | gauṇīti | kurvākāśamiti | ākāśaṁ kurvityūkte janagahanatādūrīkaraṇenākāśe jāyamāne sati jātamākāśamityutpadyate buddhiḥ | naitāvatākāśasyotpattiḥ śakyate vaktum | kintu gauṇī tatrotpattirityarthaḥ ||3||

yadīti | kaścit prativādī vaidikaḥ | mukhya iti mukhyatayotpattivācītyarthaḥ |

syāditi | mukhyatvamiti | mukhyatayā prayogo bhavedityarthaḥ | kvācitkī taittirīyakādidṛṣṭā ||4||

pratijñāhāniriti | sā pratijñā | tadavyatireko brahmābhedaḥ | tadupādānakatvanibandhanaḥ brahmopādānakatvahetukaḥ | tayā chāndogyaśrutyā | tatheti | tadgatebhyaḥ chāndogyasthebhyaḥ | paratra sargakāle | tadātmyaṁ kāraṇabrahmābhedam | sā viyadutpattiḥ ||5||

nanviti | atra chāndogye |

yāvaditi | yāvadvikāramityavyayībhāvaḥ samāsaḥ | yāvadavadhāraṇa iti sūtrāt | yāvacchlokaṁ haripraṇāmā itivat | yāvanto vikārāstāvatāṁ vibhāgaśchāndogyaśrutyā vijñāpita ityarthaḥ | tatra tāvatpadaṁ vṛttāvantarbhūtaṁ dadhyodanamityatra upasiktapadavat | tasmādeva caitrādeva | ihāpi chāndogyavākye'pi | tasmāt sacchabdavācyāt brahmaṇaḥ | atha chāndogyavākye āpekṣikamamṛtā divaukasa itivat | tasmāditi | vyomajanmabhyupagamo navyo navīno na kintu pūrvasiddha eva ||6||

vāyāviti | atideśatvānnātra pṛthak saṅgatyapekṣā |

eteneti | chandogye vāyorutpattirna śrutā | taittirīyake tu śrūyate | ataḥ tayorvirodhaḥ | samādhānantvatra vyaktībhāvi | tasmādavirodhaḥ ||7||

prāgasambhāvitotpattikayorapi viyadvāṣvorutpattiḥ śrutibalāduktā | tadvat jāto bhavasi viśvatomukha iti śrutyā brahmāpi sahetutvāt viyadvadityanumānapuṣṭayā brahmaṇo'pi kutaściddhetorutpattirastviti dṛṣṭāntasaṅgatyāha sadevetyādi |

atra brahmājatvādiśruterbrahmotpattiśruteśca virodho'sti na veti saṁśaye brahmotpattiśruteranumānapoṣeṇa prāvalyādasti tayā saha virodha iti prāpte nirasyati asambhavasthiti | hetuvirahiṇastasyeti | yaddhi hetuvirahitaṁ sadrūpaṁ tannityam | yaduktam—sadakāraṇaṁ yat tat nityamiti | sato brahmaṇo hetuvirahe śrutimāha sa kāraṇamiti | etayā śrutyānumānavādhāt jāto bhavasīti śrutistu durbalā satī śaktidvayadvārā jagadākārapariṇatimeva brūyānna tu svarūpaikyacidvikāraleśamapīti na ko'pi virodhagandhaḥ | vipratipattau samamāvayordūṣaṇamityāha mūlakāraṇasyetyādi ||8||

chāndogye brahmajaṁ tejaḥ taittirīyake tu vāyujaṁ tadityanayorvirodho'sti na veti vīkṣāyāṁ vācanikatvādastu virodha iti pratyudāharaṇasaṅgatyārabhyate evamityādi | vakṣyamāṇena tejasaḥ prāk vāyoḥ sthāpanena tu na kaścit virodha iti bodhyam |

teja iti | anuvartamāneti | tasmāt vā etasmadātmana ākāśa ityādau pṛthivyā oṣadhaya ityante hetupañcamyā darśanāt madhye kasmāt kramārthā pañcamītyasaṅgatamevetyarthaḥ | anantaryārthatvamiti | bhāktaṁ gauṇam | vāyvanantaraṁ teja iti padāntarakalpanaprasaṅgādityarthaḥ | evamapīti | vakṣyamāṇapañcamītyasaṅgatamevetyarthaḥ | vakṣyamāṇayuktistu tadabhidhyānāditi sūtroktā draṣṭavyā ||9||

athottarayornyāyordhīsannidhilakṣaṇā saṅgatistejaso vāyujatvoktyanantaraṁ jalapṛthivyoreva dhīsthatvāt athetyādi | tasmāditi | muṇḍake'pāṁ brahmajatvamuktam | chāndogyataittirīyakayosta tejojatvam | tadanayorvirodho na veti sandehe vācanikatvādvirodha iti prāpte āpa iti vakṣyamāṇayuktyāpāmapi brahmajatvādavirodho bodhyaḥ | yattvapāmagnidāhyatvānna tajjatvaṁ sambhavedityāhustanna trivṛtkṛtayostayordāhakadāhyabhāve satyapatrivṛtkṛtayostadabhāvāt | ubhayatra taittirīyake chāndogye ca viruddhāditi dāhakatvenati jñeyam |

āpa iti | sphuṭārtham ||10||

tā āpa iti | tasmāditi | muṇḍake pṛthivyā brahmajatvaṁ taittirīyake tvavjatvam | tadanayorvirodho'sti na veti saṁśaye vācanikatvāt virodhe prāpte vakṣyamāṇayuktyā tasyāśca brahmajatvādavirodho bhāvyaḥ |

pṛthivīti | yattu tā annamasṛjantetyatrānnaśabdo yavādiparo bhavatīti pūrvapakṣe tasmāt yatreti śrotī yuktirdarśitā tāṁ samādadhāti evaṁ satīti | hetu phalayoḥ kāraṇakāryayoḥ pṛthivīryavādikayorabhedaṁ vivakṣitvetyarthaḥ | tataśca pṛthivyāḥ sthāne yavādeḥ kathane'pi sā labhyetaiveti na ko'pi virodhaleśa iti bhāvaḥ ||11||

pūrvairadhikaraṇairmahābhūtaśrutīnāmavirodhapratipādanāt tulyaviṣayatā | atha teṣvākāśādīnāṁ svātantryeṇa vāyvādisraṣṭṛtvaṁ pratītam | tadapavādena harereva tattatsarvasraṣṭṛtvaṁ varṇyamityapavādasaṅgatyedamārabhyate | tathāhi kimapādyabhimāninyo devatā eva svatantrāḥ pradhānādīni sṛjantyata haryadhiṣṭhitastā iti sandehe tadāhuriti | subālaśrutyā svātantryeṇa tāstāni sṛjambhīti pratīyate | etasmāditi muṇḍakaśrutyā tu harireva tat sarvaṁ sṛjatīti jñātam | tadetayā subālaśrutyā saha muṇḍakaśrutervirodhe prāpte subālaśrutāvapi tattadadhiṣṭhātṛtayā harervivakṣitatvādavirodha ityetamarthaṁ hṛdi nidhāyedamucyate athetyādi | tadāhuriti | taṁ guruṁ śiṣyāḥ pṛcchantītyarthaḥ | praṣṭavyamāha kiṁ taditi | sṛṣṭreḥ pūrvamavināśi vastu kimāsīdityarthaḥ | evaṁ pṛṣṭo gururāha | tasmai sa heti | tasmai śiṣyavargāya sa gururha sphuṭamuvāca na saditi | sṛṣṭeḥ pūrvaṁ yat vastu āsīt tat sat sthūlaṁ tejo'vannarūpaṁ nāsīt | nāpyasat sūkṣmaṁ pradhānādirūpamāsīt | na ca sadasaddvayarūpamāsīdityarthaḥ | tarhi kimāsīditi cet tattadvilakṣaṇaṁ tamaḥśaktikaṁ brahmaiva tadāsīdityuktirbodhyā | etadeva sphuṭayannāha tasmāditi | svavilīnakṣetrajñabubhukṣābhyūditadayāt īkṣitatamaḥśaktikāt brahmaṇastamaḥ sañjīyate tenādhiṣṭhitaṁ sat pradhānaśarīrakākṣaraśabditakṣetrajñābhivyañjakadaśābhimukhaṁ bhavatītyarthaḥ | tasmādakṣarāt kṣetrajñāt triguṇamavyaktaṁ sañjayate avyaktāt mahānityādi vyaktībhāvi | pralayaśrutyanusāreṇa sargaśrutāvūnāni tattvāni niveśyāpi tena niṣkarṣamanupalabhyāhaitaccāpātata iti | niṣkarṣaṁ darśayannāha vastutastviti | ayamatra kramaḥ | uktalakṣaṇāt tamaḥ sañjāyate | tamaso'kṣaraśabdito'vyaktaśarīrakaḥ kṣetrajñaḥ | tasmādabhivyaktāt triguṇamayamavyaktam | tasmāt trividho mahān | sāttviko rājasaścaiva tāmaśca tridhā mahāniti śrīviṣṇupurāṇāt | mahatastrividho'haṅkāraḥ | sāttvikādindriyādhiṣṭhātryo devatā manaśca | rājasāt daśendriyāṇi | tāmasāt tu tanmātradvārākāśādīni | tatra śabdatanmātradvārā tāmasāt tasmādākāśaḥ sparśatanmātradvārākāśādvāyuḥ rūpatanmātradvārā vāyoragniḥ rasatanmātradvārāgnerāpaḥ gandhatanmātradvārādbhyaḥ pṛthivīti bodhyam | adhiṣṭhātṛtvaṁ brahmaṇaḥ sarvatra nirviśeṣaṁ jñeyam | saṁhatairetairaṇḍam | tatra vairājaḥ puruṣa | tatra tadantaryāmī nārāyaṇaḥ | tannābhipadme vairājasya bhogavigrahaścaturmukhaḥ | tataḥ kṣetrajñānāṁ yathāvasaraṁ janmeti | na caitat kapolakalpanaṁ sarvajñavyākhyānusāritvādityāha bahuvyākhyeti | yathoktamekādaśe | āsījjñānamatho artha ekamevāvikalpitamityārabhya tato vikurvato jāto yo'haṅkāro vimohanaḥ | vaikārikastaijasaśca tāmasaścetyahaṁ trivṛt | tanmātrendriyamanasāṁ kāraṇaṁ cidacinmayaḥ | arthastanmātrikāj jajñe tāmasādindriyāṇi ca | taijasāddevatā asannekādaśa ca vaikṛtāditi | tāmasādarthaḥ pañcabhūtalakṣaṇaḥ taijasādrājasādindriyāṇi daśa vaikṛtāt sāttvikādekādaśa devatāḥ cānmanaścetyarthaḥ | tṛtīye ca | mahattattvādikurvāṇāt bhagavadvīryacoditāt | kriyāśaktirahaṅkārastrividhaḥ samapadyata | vaikārikastaijasaśca tāmasaśca yato bhavaḥ | manasaścendriyāṇāñca bhūtānāṁ mahatāmapīti| manasaśceti cāt devatānāñceti bodhyam kramāditi ca | pralayaśrutyanusārādakṣarāditrikavat bahusmṛtyumurādahaṅkāratrikādikalpanamiha jñeyamiti vyākhyātāraḥ | śrutyantaramāha gopāleti | pūrvaṁ sṛṣṭeḥ prāk tasmāt tādṛśāt brahmaṇaḥ avyaktaṁ traiguṇyaśarīrakamakṣaraṁ jīvacaitanyaṁ vyaktaṁ vyaktyabhimāni (vyaktabhimukhaṁ vā) āsīt tasmādakṣarāttaccharīrāt traiguṇyāt trividho | mahān mahato'haṅkārastrividhastasmāt sāttvikāddevatā manaśca rājasādindriyāṇi tāmasāt tu tanmātradvārakāṇi khādīnīti prāgvat | taiḥ pañcīkṛtairbhūtairakṣaraṁ jīvacaitanyamāvṛtaṁ tallabdhaśarīrakaṁ bhavatītyarthaḥ | svānantaratattvādavyavahitasvapūrvatattvādityarthaḥ |

tadabhidhyānāditi | spaṣṭam ||12||

viparyayeṇeti | jyotiragniḥ | jaḍairiti | yadyapi pradhānādyadhiṣṭhātryo devatāścetanāstathāpi paramātmapreraṇena balena vinā tā jaḍatulyā bhavantītyāśayaḥ | sa sarveśvaraḥ ||13||

antareti | abhidhyānaliṅgāt so'kāmayata bahu syāmityevaṁlakṣaṇāt | tasya iti | muṇḍakaśruteḥ | subālādiśrutidṛṣṭakramaviśeṣabodhitatvādityarthaḥ |

śrutyantarasiddhaḥ subālādiśrutyuktaḥ | tayāpi muṇḍakaśrutyāpi | pratīyate pratyabhijñāyate | talliṅgāditi | taiḥ pralayanirūpikayā subālaśrutyoktaiḥ prāṇādipṛthivyantaiḥ saha muṇḍakaśrutyuktānāṁ teṣāṁ pāṭhataulyālliṅgādityarthaḥ | tenaiva subālaśrutidṛṣṭenaiva krameṇa | atastayaeti | muṇḍakaśrutyetyarthaḥ | nanu bhūtaprāṇahormadhya indriyamasī ca tenaiva subālaśrutidṛṣṭena svapūrvatattvajātatvakramepotpadyeta iti pūrvapakṣaḥ kathaṁ saṅgatimān syāt | evamapi tatkramālābhāditi ceducyate | muṇḍakaśrutau prāṇaśabdena mahattatvopalakṣakaḥ sūtrātmā prathamavikāro grāhyaḥ manaḥśabdena taddhetuḥ sāttvikāhaṅkāraśca indriyaśabdena taddhetūrājasāhaṅkāraśca khādiśabdena taddhetustāmasāhaṅkāraśceti | tasyāmapi subālādiśrutidṛṣṭaḥ kramo'vabuddha iti na ko'pi kṣatileśa iti | maivametat | kuta ityapekṣyāhāviśeṣāditi | tasyāt muṇḍakaśrutau samānatvādaikarūpyāt | etasmāditi | apādānapañcamyantenānena sarveṣāṁ prāṇādīnām etasmāt prāṇa etasmānmana ityādirūpaḥ sambandho nirviśeṣo dṛśyata ityarthaḥ | hiśabdo hetau | ayamiti | ahamiti śrīgītāsu | tatra tatreti vāmane | chāndogyataittirīyakayoḥ subālaśrutyā saha virodhayāha tadevamiti | pradhānādivāyvantamiti | pradhānamahadahaṁtanmātrendriyaviyadvāyūnutpādyetyarthaḥ ||14||

nanviti | sarveśvaraścijjaḍātmakaśaktidvayasvāmī | tadvācakateti | sarveśvaraharivācakatāpattirityarthaḥ | sā tadvācakatā | tasyāṁ tadvācakatāyām | teṣāṁ carācaravāciśabdānām | tasmin sarveśvare harau |

carācareti | śāstraśravaṇādūrdhvamiti vedāntādhyayanāt tadarthānubhavāt cottarasmin kāle ityarthaḥ | tadbuddhestādṛśajñānasya | śrutiścaivamiti | sa vāsudeva iti gopālopaniṣadi | kaṭaketi śrīvaiṣṇave | śaktimato'tra brahmaṇaḥ kanakaṁ dṛṣṭāntastathaiva niṣkarṣāt | tadātmakatvāditi śaktimadbrahmābhedādityarthaḥ | loke'pi gavādiśabdānaṁ gotvādivācināṁ tadvati paryavasānaṁ dṛṣṭam | atra pṛthivyādiśabdānāṁ gandhavaddravyādivācakatvavyutpattirbālārthā bodhyā | pṛthivyādiśaktimadbrahmavācakatāpi teṣāmasti sā tu tāttvikīti darśitam | smṛtyantarāṇi cātra mṛgyāṇi vāsudevaḥ sarvamiti vacasāṁ vācyamuttamiti sarvanāmābhidheyaśca sarvavedeḍitaśca sa iti caivamādīni ||15||

cidacicchaktimān hariḥ sarvahetustatraiva śāstrasya samanvaye darśitaḥ | tatrācidviṣayakaśrutivirodho nirastaḥ | atha cidviṣayakaśrutivirodhanirākaraṇena tatsvarūpaṁ nirūpaṇīyaṁ yāvat pādapūrti | tatra cito jīvāḥ | tatra jīvajanmavināśanirūpakajāteṣṭyādiśāstrāṇāṁ jīvanityatvādinirūpakaśāstrāṇāṁ mitho virodho'sti na veti saṁśaye jāto mṛtaśca devadatta iti lokavyavahārapuṣṭatvāt pūrveṣāṁ parairasti virodha iti pratyudāharaṇādākṣepe pūrveṣāṁ dehajanmādinimittatvena | neyārthatvāt paraiḥ sahaikārthyādavirodhaḥ | acidviṣayakaḥ śrutivirodho māstu cidviṣayakastu so'stviti pratyudāharaṇasvarūpamūhyam | yata iti | tamaḥśaktikāt brahmaṇa ityarthaḥ | jagataḥ prasūtiḥ pradhānaśaktiḥ toyena mahadādibhūparyantena svotpannena tattvagaṇenetyarthaḥ | bhūmyāṁ jagadaṇḍe | vyasasarjeti chāndasam | dehendriyavaiśiṣṭyenotpāditavatītyarthaḥ | sanmūlāḥ brahmotpannāḥ | prajāḥ jīvāḥ | pratijñā ekavijñānena sarvavijñānam |

nātmeti | vipaścidatra jīvaḥ vividhāni sukhaduḥkhāni paśyatyanubhavatīti vyutpatteḥ | nanu nityaścejjīvastarhi lokavyavahāro jātakarmādiśāstrārthaśca kathaṁ sambhavet tatrāhaivaṁ satīti | dehasambandho jīvasya janma tattyāgastu maraṇamityarthaḥ | jīvāpetamiti | apetaṁ tyaktam | idaṁ śarīram | sūkṣmābhayeti | tamaḥśaktirjīvaśaktiścādṛṣṭavatīti dvayaṁ tadviśiṣṭaṁ brahmaiva pradhānādyavasthāntarāpannaṁ kāryamucyata ityarthaḥ | anyathābhāvaḥ pariṇāmaḥ | sā pratijñā | āñjasyaṁ mukhyārthatām | bhuñjīran prāpnuyuḥ ||16||

athāsyeti | pūrvatra jīvaviṣayakayorjāteṣṭyādinityatvādiśrutyorviṣayabhedādastvavirodhaḥ | iha tu tadviṣayakayornirguṇasaguṇaśrutyormāstvavirodha ekaviṣayatvāditi pratyudāharaṇasaṅgatyākṣepaḥ | yo vijñāne ityatra jānamātro jīvaḥ

pratītaḥ sukhamahamasvāpsamityatra tu jñānīti dvayorvākyayorvirodhaḥ pratibhāti | ravivinvanyāyena jñānamātraśruterapi jñātṛtayā vyākhyānādavirodho bodhyaḥ | tayā buddhyā | tatra jīve |

jña iti | eṣa hīti | eṣa jīvaḥ | na cātmeti | svāpādutthitasya sukhamahamasvāpsamiti vimarśāsiddheḥ mokṣe muktaḥ sukhī ahamasmīti punarthasākṣātkārāsiddheścetyarthaḥ ||17||

nanu nirguṇasaguṇavākyayoḥ prāgdarśito'virodhaḥ syānnirguṇavākyasyāpi saguṇaparatayā nītatvāt | iha tu vibhvaṇuvākyayorvirodho duṣpariharaḥ tayorjīvamuddiśya pāṭhāditi prāgvadākṣepe vibhuvākyaṁ paramātmānamadhikṛtya paṭhitamiti nirṇītatvādavirodha iti hṛdi kṛtvāha athāsyeti | vādibhirgautamādibhiḥ | tatra vibhau jīve |

utkrāntīti | anandāḥ sukhaśūnyāḥ | avidvāṁsastattvajñānaśūnyāḥ | budho viṣayabhogapaṇḍitāḥ | tasya jīvasya | tāḥ utkrāntyādayaḥ | aparimitā iti śrībhāgavate | he dhruva nityasvarūgasvabhāva bhagavan aparimitā anantā dhruvā nityāśca tanubhṛto jīvā yadi sarvagatā vibhavo bhaveyustarhi bhavān śāstā jīvāḥ śasyā iti yaḥ śāstrīyo | niyamaḥ sa na syāt teṣāṁ tava ca mithaḥ sāmyāt | itarathā teṣāmaṇutve sati so'niyamo na kintu niyama eva tiṣṭhedityarthaḥ | atra vibhutvaṁ jīvānāṁ pratyākhyātam | pareśasyeti | acintyaśaktyā tat sidhyatīti ||18||

atreti | vibhoḥ sarvadeśasya |

svātmaneti | śarīramiti śrīgītāsu | īśvaro dehendriyaniyantā jīvaḥ prakaraṇāt īṣṭe iti vyutpatterdehādisvāmini tasmin sambhavācca | etāni prāṇendriyāṇi | āśayāt puṣpagarbhāt | yattviti | upādhiratra buddhirjñeyā | sa

yadeti | sa jīvo yadā tasmāt śarīrāt utkrāmati nirgacchati tadetaiḥ sarvaiḥ prāṇairindriyaiśca sahaiva samutkrāmatītyukterjīvasya prāṇādīnāñca tulyaivotkrāntirāgatā tathaiva sahaśabdārthāt | sa hi sahaśabdaḥ | dṛṣṭāntena viśadayati putreṇeti | anyadviśadārtham ||19||

nāṇuriti | tadviparītasyānuparimāṇetarasya | yasyeti | yasyopāsakasya | pratibuddhaḥ sarvajña ātmā hariranuvitto jñāto bhavati tasya sa u prasiddho harirloka eva loko bhavatītyuttareṇānvayaḥ | tattvaṁ mahattvam ||20||

svaśabdeti | unmānamiti | uddhṛtya mānamunmānam | etadeva viśadayati paramāṇutulyamiti ||21||

nanviti | jīvasyāṇutve gaṅgāmbuninimagnasarvaśarīravyāpiśaityopalabdhirviruddheti cet tatrāha |

avirodha iti | sā upalabdhiḥ | smṛtiśceti brahmāṇḍoktiḥ | vipruṣaḥ kaṇāḥ ||22||

dṛṣṭāntavaiṣamyamāśaṅkya pariharati avasthitīti | asau dehikadeśo'numātuṁ na śakyaḥ | tatra hetuḥ khādīti | jīvo niṣpradeśo vibhutvāt khādivadityanumānasattvāt | nirasyati nābhyupeti | tadviśeṣo'vasthitiviśeṣaḥ | dehamadhyaṁ hṛdākramya sarvendriyādhyakṣeṇa manasā sahito jīvastiṣṭhatītyevaṁlakṣaṇaḥ | vakṣasi lalāṭe vā tadvindoḥ piṇḍākāreṇa yathāvasthitiriti bodhyam ||23||

guṇāditi | cidguṇena jīvadharmeṇa | yatheti śrīgītāsu | kṣetrī jīvaḥ | na ceti | tasya sūryasya | nijeti svanikaṭabhūdeśānityarthaḥ | tebhyaḥ padmarāgādibhyaḥ | atyanteti | padmarāgādīnāṁ paramāṇukṣaraṇātyantānupapatteḥ sati ca tatkṣaraṇe teṣāṁ nyūnaparimāṇatāpatteścetyarthaḥ ||24||

vyatireka iti | prajñayeti | atrātmajñānayoḥ kartṛkaraṇabhāvena pratyayaḥ sphuṭaḥ | svāśrayāt na bhidyate tata evaṁ tatprabhāvāditi bhāvaḥ | upalabhyeti vādarāyaṇavākyaṁ sphuṭārtham | ātmano dharmabhūtajñānasya bhedābhāve'pi viśeṣahetukabhedakāryasattvāt na tasyāṇutvakṣatirityāhuḥ | evamanyatra ca bodhyam ||25||

pūrvatrāṇutvamahattvavākyayorekatra virodhe mahattvaṁ brahmagataṁ vyavasthāpyāṇutvaṁ jīvasya pratipāditamiti yathā tayorvirodhastatheha dharmabhūtajñānaviṣayakayornityatvānitatvavākyayorvirodhe dharmanityatvavākyasyāvināśītyādernairguṇyānurodhena vyākhyāne dvayoravirodhānnirguṇāṇucaitanyamātro jīvo'stviti dṛṣṭānto'tra saṅgatiḥ | sukhamahamityatrānityaṁ jñānaṁ pratītam | avināśītyatra tu nityaṁ tat | tadanayorvirodhasaṁśaye anityanityaguṇaviṣayakatvādvirodhe prāpte dvayorapi nityaguṇaviṣayakatvādvirodhaḥ | sa cetthaṁ cintyaḥ | sukhamahamityatra suṣuptisākṣiṇyapi jñānamastyeva | kathamanyathotthitasya sukhavimarśaḥ | anubhūtameva hi sarvaṁ smarati | na ca sākṣī jñānaśūnyaḥ sākṣitvānupapatteḥ | avināśītyatra tu svarūpato'vināśī jīvaḥ sa punaranucchittidharmeti ucchedarahito dharmo yasyeti dharmato'pyavināśītyarthaḥ | vyākhyāntare paunaruktam | yathā na kriyate jyotsnetyādibalādidaṁ vyākhyānaṁ bodhyam | etamarthaṁ hṛdi nidhāya nyāyamāha eṣa hītyādinā | kāṇādanayena pūrvapakṣo bodhyam |

tajjñānam |

pṛthagiti | tattvena nityatvena | tayorātmamanasoḥ | bhagavaditi | idaṁ dharmabhūtaṁ jñānam | tasmin bhagavadvaimukhye | yathā neti śaunakavākyam | ātmano jīvasya | sadeva vidyamānameva jalaṁ vyaktiṁ prākaṭyaṁ nīyate | tatheti | heyā guṇāstu devatvamanuṣyatvādayo bodhyāḥ ||26||

tadguṇeti | prājñatvenati | prakṛṣṭajñānaśālitvenetyarthaḥ ||27||

yāvadātmeti | tathā pratīteriti | jñānasvarūpasya jñātṛtvena pratīterityarthaḥ | sa vyapadeśaḥ | viśeṣāditi | ahikuṇḍalādhikaraṇe vyaktībhāvi ||28||

puṁstvādivaditi | yadvai taditi | tat jīvacaitanyam | vijñānāditi | dharmabhūtasya jñānasyetyarthaḥ | supāṁ sulugityādinā ṅasa āt | tadabhīti | indriyasaṁyogo hi jñānasya vyañjaka eva na tu janakaḥ kaiśorasambandho yathā puṁstvasya ||29||

jñānasvarūpasya jīvasyāṇutvaṁ nityajñānaguṇakatvañca pūrvamuktaṁ tadākṣipya samādhānadākṣepo'tra saṅgatirityabhiprāyeṇahāthaitadityādinā |

nityāpalabdhīti | na ceti | tayorupalabdhyanupalabdhyāḥ karaṇāyattā vyavasthatyanvayaḥ | karaṇayoge satyupalabdhiḥ tadayoge tvanupalabdhirityarthaḥ | na caitat sambhavedityarthaḥ | tatra heturātmana iti | tanmate sāṁkhyamate | eteneti | yaccharīraṁ yudadṛṣṭena racitaṁ tatra tasyaivātmano bhogo nānyaseti | yena saṅkalpya karma kṛtamasyaiva tadadṛṣṭamiti ca sāṁkhyā vyavasthāpayanti | tacca parihṛtam adṛṣṭopārjane

saṅkalpe ca sarveṣāmātmanāṁ sambandhādityāśayaḥ | matāntare gautamādinaye | asmākaṁ vedāntinām | sarvatra sarveṣu lokeṣu ||30||

nanvastūktavyākhyānājjñānasvarūpasya jīvasya svarūpānubandhijñānaguṇakatvaṁ tasya svarūpavirodhitvāt | kartṛtvantu tasya māstu adhiṣṭhānādipañcakāpekṣiṇā tena svarūpe glāniprasaṅgādityākṣipya samādhānādākṣepo'tra saṅgatiḥ | tatra vijñānaṁ yajñamityādivākyaṁ jīvasya kartṛtvaṁ brūte hantā cedityādikaṁ tu tasyākartṛtvaṁ tadanayorvivodho'sti na veti sandehe arthabhedādastīti prāpte vidhiśāstrasāphalyāddhantā cetyāderapi kartṛtvānuguṇārthatvādavirodhaḥ svarūpānubandhikartṛtvasyāglānikaratvāccetyetamarthaṁ hṛdi nidhāya nyāyamāhedamityādinā | prakṛteriti śrīgītāsu | prakṛterguṇaiḥ sattvādibhiḥ karmāṇi kriyamāṇāni bhavantīti guṇānāṁ kartṛtvaṁ visphuṭam | puruṣastvakarttāpi guṇādhyāsavimūḍhastadātmani manyata iti pūrvapakṣe'rthaḥ | siddhānte tu vyavahārikaṁ yat puṁsaḥ kartṛtvat tat svarūpahetukamapi tadā guṇavṛttiprācuryāt guṇahetukamityupacaryata ityarthaḥ | itthameva vakṣyati | yathā ca takṣobhayathetyasya vyākhyāne prakṛtigataṁ tattviti prakṛtigataṁ kartṛtvaṁ prakṛtyavivekāt sa jīvaḥ svasminnadhyasyati manyata ityarthaḥ |

kartteti | prayatnāśraya ityarthaḥ | phaleti | phalapradāni karmāṇi bhavantīti dhiyaṁ janayitvetyarthaḥ | karmasu yāgadānādiṣu śravaṇādiṣu copāsaneṣvityarthaḥ | ubhayeṣāṁ kṛtisādhyatvena taulyāt ||31||

vihāreti | sa iti | sa mukto jīvaḥ | paryeti paritaḥ sarati | jakṣan bhuñjāno hasaṁścetyarthaḥ | tasyeti guṇasaṁsargiṇaḥ kartṛtvasya ||32||

upādānāditi | sa yatheti | parivartate viharati | lohākarṣaketi | cumbakasya yathā lohākarṣaṇe svataḥ kartṛtvaṁ tathā prāṇopādāne jīvasya svatantadityarthaḥ | tasyaiva śuddhasya jīvacaitanyasyaivetyarthaḥ | taditi kartṛtvam ||33||

yuktyantarañceti | tṛtīyāvibhaktyāpattirūpāṁ yuktimityarthaḥ |

vyapadeśāditi | sarvasyeti kartturityarthāt sisṛkṣoriti jīvasyetyarthāt ahitasyārthasya | evaṁ satīti | karttāpi jīvaḥ paramātmādhīnaḥ san karotīti kvacit so'kartetyucyate | vastutastu kartaiva sa ityarthaḥ | kartṛtve kleśasambandhetyādi | nanu karturduḥkhasambandhavīkṣaṇāt tattve śrutestātparyaṁ neti cenna darśādiṣvapyatātparyāpatteḥ līlocchvāsāderakaraṇa eva kleśadarśanācca | nanu suṣuptāvantaḥkaraṇābhāve kartṛtvādarśanādantaḥkaraṇameva kartṛ syāditi cenna tadā tadabhāve'pi ucchvāsādikartṛtvasya sattvāt | na ca niṣkriyatvaśrutirjīvasya kartṛtvaṁ vādheta astijñādidhātvarthānāṁ sattājñānādīnāmātmani sattvena tadasiddheḥ | dhātvarthaḥ khalu

kriyocyate | na ca nirvikāratvaśrutistasya tadvādheta sattājñānabhānadharmāśrayatve'pi dravyāntaratāpattirūpasya vikārasya tasminnaprasakteḥ ||34||

upalabdhivaditi | prāk‌ nityopalabdhyanupalabdhisūtre ||35||

śaktīti | prakṛtigāmitāpatteriti | kartṛtvabhoktṛtvayoḥ sāmānādhikaraṇyāditibhāvaḥ | ata uktaṁ śrīmahābhārate | nānyaḥ karttuḥ phalaṁ rājannupabhuṅkte kadācaneti | nanu kā kṣatiriti cet tatrāha puruṣohastīti | uktaṁ viśadayati karturanyasyetyādinā ||36||

samādhyabhāvācceti | caśabdaḥ śravaṇamananadhyānābhāvasamuccāyakaḥ | prakṛteḥ kartṛtve śravaṇadīnāmapi saiva kartrī syāt | sā khalu prakṛteranyāhamiti śṛṇuyānmanvīta dhyāyeta samādadhyācca | na caivamasti svasya svabhedābhāvāt jaḍāyāstattadasambhavācca ||37||

atheti | tasya jīvasya | karaṇayogeneti | adhiṣṭhānāderupalakṣaṇam |

yathā ceti | takṣā vardhakiḥ | kāraṇamiti | guṇasaṅgo guṇādhyāsaḥ | asya jīvasya | eteneti | jīvaniṣṭhameva kartṛtvaṁ guṇatvaṁ guṇavṛttiprācuryāt guṇahetukamitivyākhyānenetyarthaḥ | guṇakartṛtvavacāṁsi prakṛteḥ kriyamāṇānītyādīni | nanu kartṛtvaṁ cejjīvaniṣṭhaṁ tarhi tanmanturmauḍhyoktiḥ katham | kathaṁ vā tatraivaṁ sati karttāramātmānaṁ kevalantu yaḥ | paśyatyakṛtabuddhitvānna sa paśyati durmatiriti durdhītvoktiśceti cet tatrāha mauḍhyādyuktiriti | adhiṣṭhānaṁ tathā kartā karaṇañca pṛthag‌vidham | vividhā ca tathā ceṣṭā daivaṁ caivātra pañcamamiti | pañcāpekṣe hi kartṛtvaṁ smṛtam | daivaṁ pareśaḥ | nanvetat kartṛtvaṁ mokṣe jīvasya na syāt tasya dehendriyaprāṇānāṁ vigamāt | maivam | tadā saṅkalpasiddhānāṁ divyānāṁ teṣāṁ bhāvāt | na caiṣāmiti | eṣāṁ guṇakartṛtvavacasām āpātavibhāto guṇakartṛtvarūpo'rthaḥ netuṁ grahītuṁ na śakyaḥ | tatra hetustatratyeti | śrīgītāntarvarttimuktisādhanavacanāsaṅgaterityarthaḥ | tāni ca manmanā bhava madbhakto madyājī māṁ namaskuru | nivasiṣyasi mayeva ata urdhvaṁ na saṁśayaḥ | bhaktyā māmabhijānāti yāvān yaścāsmin tattvataḥ | tato māṁ tattvato jñātvā viśate tadanantaramityevamādīni bodhyāni | eṣu bhagavaddhyānakarturjīvasya muktiruktā | nāyamiti | tadayogāt chedāsambhavāt | evañceti | iha pūrvatra iti cobhayatra prapañce ityarthaḥ | amutreti paratreti cobhayatra bhagavaddhāmnītyarthaḥ | sāttvika iti śrībhāgavate | kārakaḥ kartā | bhoktṛtvamiti | sukhaduḥkhānyatarānubhavo hi bhogaḥ | anubhavastu dharmabhūtaṁ jñānaṁ svānubandhītyuktam | guṇeti | bhavato vartamānasya bhoktṛtvasyetyarthaḥ | tattveneti | saṁvedanarūpatvena guṇavirodhitvādityarthaḥ | tat bhoktṛtvam | takṣeti | svecchānusāreṇa takṣā kadācit karoti na karoti ca svaveśmanyakleśāṁ nirvṛtiṁ ca labhate tadvat jīvo'pītyarthaḥ ||38||

atheti | kartṛtvaṁ jīvasyāstu tatpunarīśvarādhīnaṁ māstvityākṣipya samādhānādākṣepo'tra saṅgatiḥ | vidhivākyāt jīvaḥ svādhīnaḥ karoti antaryāmibrāhmaṇāt tu parādhīnaḥ karotīti ca pratīyate | tadanayorvirodho na veti sandehe'rthabhedāt virodhe prāpte vidhivākye'pyantaryāmipreraṇāyā vivakṣitatvādavirodha ityetamarthaṁ hṛdi kṛtvā nyāyamāhātha tatraivetyādi | tatraiva jīvakartṛtve viṣaye svāyattaṁ taditi tat kartṛtvaṁ jīvasya svāyattaṁ tasya karaṇādhipatvāt | tadeva darśayati svabuddhyeti | na tu kāṣṭhapāṣāṇasadṛśaḥ śāstreṇa niyojya ityarthaḥ | īśvarāyatte tu kartṛtve vidhiniṣedhasthāne tasyaivābhiṣiktatvāpattirityevamākṣepe tatrāheti ৷ parāttviti | sphuṭārtho granthaḥ ||39||

syādetaditi | svadhiyeti | na tu kāṣṭhādivat kṛtiśūnyasyetyarthaḥ |

samādhatte kṛtaprayatneti | tasya tarulatādeḥ | tatkarmāpekṣo jīvakarmānusārī | tathāceti | karaṇādhipatvāt karttāpītyarthaḥ | tasya vidhyādiśāstrasya | tathātve kāṣṭhādivat kṛtiśūnyatve | vaiṣamyādīti | yadi jīvakarmāpekṣī īśvaro na syādityarthaḥ | hetukarttā prayojakaḥ | tadanviti | īśecchāṁ vinā jīvaḥ kiñcidapi kartuṁ nālamityarthaḥ ||40||

pūrvārthasthemne ityādividhyādivākye brahmapreryatāṁ jīvasya vivakṣitvā tasya kartṛtvaṁ brahmāyattaṁ yathā svīkṛtaṁ tathābhedavākyehaṁśāṁśivākye ca bhedamaṁśāṁśibhāvaṁ caupādhikaṁ vivakṣitvā brahmātmakatvameva tasya svīkāryamiti dṛṣṭānto'tra saṅgatiḥ | bhedābhedavākyayorarthabhedādvirodhe dvayoḥ śrutitvenādaraṇīyatvādaṁśāṁśibhāvābhyupagamena virodho bhāvītyabhiprāyeṇa nyāyasya pravṛttiḥ | pūrvārtho jīvo brahmādhīnaḥ karotītyevaṁrūpastasya sthemne dārṭyāyetyarthaḥ | ghaṭasaṁvṛtamiti | nīyamāne sthānāntaraṁ prāpyamāṇe ityarthaḥ | śrutyantaraṁ cātrāsti | ghaṭe bhinne yathākāśaḥ ākāśaḥ syāt yathā purā | evaṁ dehe mṛte

jīvo brahma sampadyate tadeti | evañceti | tattvamasyādivākyairīśvarajīvayorabhedo bodhyate | sa kila tayorbhede māyopādhikṛte satyeva siddhyet | yathā ghaṭakarakakṛte nabhobhede sati ghaṭādināśe siddha eva nabho'bhedastadvaditi tadvākyānugraho bhavatītyarthaḥ |

evamākṣepe paṭhati aṁśa iti | atrāṁśaśabdenopasarjanībhūto'rtho grāhyastathaivopapattyā vyākhyānāt | vyākhyāntare tu ekavastvekadeśatvamaṁśatvaṁ vyaktībhaviṣyati | pareśasyeti | aṁśumato raveḥ tadanuyāyī tadanugataḥ tatsambandhaṁ tatsevakatāmapekṣata iti taddāsa ityarthaḥ | udbhava ityādi | udbhava utpattikaraḥ | sambhavaḥ pralayakaraḥ | mātā pālakaḥ | pitā śikṣakaḥ | bhrātā sahāyī | nivāso dhārakaḥ | śaraṇaṁ rakṣakaḥ | suhṛnmitam | gatirupāyopeyabhūta ityarthaḥ | anyatheti | brahmavyāpyatayetyarthaḥ | brahmadāsā iti | dāsāḥ kaivartāḥ dāsā bhṛtyāḥ kitavāḥ kapaṭino dyūtadevina ityarthaḥ | na vā caitanyeti | kutsiteṣu kaivartādiṣu vairāgyamupadiśacchāstraṁ pīḍitaṁ syāt yadi vijñānaghanaṁ śuddhaṁ brahmaiva kaivartādirūpaṁ bhavedityarthaḥ | tadaviṣayatvāt vastutaḥ paricchedāgocarādityarthaḥ | na ceti | ṭaṅkaḥ pāṣāṇadāraṇa ityamaraḥ | tacchinno māyayā dvaidhībhāvaṁ labdhaḥ | tatkhaṇḍaḥ brahmakhaṇḍaḥ | tasmāditi | tattvañceti tadupasarjjanatvam | tacceti tacchaktitvam | aṁśaśabdasyopasarjjanārthatve prayogamāha candramaṇḍalasyeti | tridaṇḍināṁ vyākhyāmiha darśayati ekavastviti | na taditi | tadupasarjjanatvamaṁśatvaṁ nātikramati nollaṅghayatītyarthaḥ | uktaṁ vyutpādayati brahmeti | tadupasṛṣṭatvaṁ brahmopasarjjanatvamityarthaḥ | ghaṭasaṁvṛtamityādiśruterarthasaṅgatimāha upāvihānāvityādinā | tattvamasīti | taditi pūrvaṁ tvamiti tu param | tadbhāvenopādānāt parasya tvampadārthasya jīvasya pūrvanirdiṣṭatatpadārthaparamātmādhīnavṛttikatvaṁ

bodhayati na tvabhedamityarthaḥ | sa ceti bhedaḥ | nānyathāsiddhaḥ lokajñātatayā na siddhaḥ kintu śāstraikajñātatayaivetyarthaḥ | śāstreṇaiva hi niyamyaniyāmakatvādinā sa jñāyata ityarthaḥ ||41||

mantravarṇāditi | sarvā bhūtāni sarve jīvāḥ | asta brahmaṇaḥ | pādo'ṁśaḥ ||42||

api smaryata iti sūtreṇa bhagavateti vṛttipadaṁ saṁbandhyam | anuktān jīvadharmān bhāṣyakṛt saṁgṛhnāti | smṛtiśceti pādmamiti bodhyam | jñānāśraya iti jñānañcāsāvāśrayaśceti karmadhārayāt jñānarūpo dharmītyarthaḥ | tadevāha jñānaguṇa iti | cetano dehādeścetayitā ahamartho'smacchabdavācyaḥ śeṣabhūto'ṁśabhūtaḥ harereva dāsabhūtaḥ | nanvatra sarveṣāṁ jīvānāṁ haridāsatvaṁ svarūpasiddhaṁ nirviśeṣañca pratītam | tata upadeśasaṁskārayorvaiyarthyamiti cenmaivametat taddāsyābhivyañjakatvena tayorarthavatvāt | śrutiścaivamāha | ghṛtamiva payasi niguḍhaṁ bhūte bhūte vasati vijñānaṁ satataṁ manthayitavyaṁ manasā manthanadaṇḍeneti | yasya deve parā bhaktirityādyā ca | smṛtiśca yathā na kriyate jyotsnā ityādyā | ādipadagrāhyeṣu kartṛtvādiṣu kartṛtvādidvayaṁ prāk‌ nirṇītam | svasmai svayaṁ prakāśatvaṁ vyutpādayati prakāśaḥ khalvityādinā | tadādisāpekṣo dīpādyapekṣī ||43||

prasaṅgādityādi | aṁśaprasaṅgādaprakṛtaviṣayasyāpi vicārasyotpattiḥ | upasarjjanatvameva jīvasyāṁśatvaṁ pūrvamuktaṁ tadvanmatsyādyavatārasyāpi tattvameva tathāstviti dṛṣṭānto'tra saṅgatiḥ | matsyāderaṁśatvabodhakaṁ pūrṇatvabodhakañca vākyamasti | tayorvirodho na veti saṁśaye arthabhedāt virodhe prāpte matsyādyaṁśatvavākye sarvaśaktyanabhivyañjakatvamevāṁśatvamiti vyākhyānādavirodha ityabhiprāyeṇa nyāyasya pravṛttiḥ | eka iti | ekaḥ sarvamukhyaḥ parama ityarthaḥ | vaśī niyantā | sarvago vituḥ | īḍyo'nantaguṇatvāt stavanīyaḥ | eko'pi sannekatvamajahadeva bahudhā puruṣāvatāralīlāvatārādirūpeṇāvabhāti viduṣāṁ pratītigocaro bhavatītyarthaḥ | smṛtau ceti śrīvaiṣṇave cetyarthaḥ |

prakāśādivaditi | sphuṭārtham ||44||

smaranti ceti mahāvārāhe iti bodhyam | svabhūto'ṁśaḥ svāṁśo matsyādiḥ svasmādvibhinno'ṁśastu jīvalakṣaṇa ityevaṁśaśabdārtho dvibhedaḥ | nityamagnihotram | nityaṁ brahmetivallakṣaṇabhedo bodhyaḥ | aṁśaśabdasyārthabhedādeva tatra viśeṣo'stītyāha aṁśino yattviti | ayamiti | ete ceti śrībhāgavate | tata iti svayaṁrūpāt kṛṣṇādityarthaḥ | akṛtsnātadvyañjaka iti svaniṣṭhaṁ ṣāḍguṇyaṁ kārtsnyenāprakaṭayannityarthaḥ | dvyeketi | yaṇṇāṁ madhye dve ekaṁ vā kārtsnyena prakaṭayannityarthaḥ | puruṣabodhinīti | ādinā ṛkpariśiṣṭaṁ grāhyam | rādhādyā iti | ādyaśabdena candrāvalī grāhyā | tadākarṣakatādiguṇasaṁhatiśca śrīrādhāyāḥ

pūrṇatvaṁ sarvalakṣyaṁśitvāt tatsaṁhateraṁśitvañca tattadaṁśitvāditi bodhyam | tadetat kāmādhikaraṇabhāṣyasūkṣme bhāṣyapīṭhake ca draṣṭavyam ||45||

nanu tatra tatrāṁśaśabdasyārthabhedaḥ kathaṁ śraddheyastatrāha yuktyantareṇeti | pareśakṛtānujñāparihārakatvaṁ tadvirahaścātra yuktyantaram | tenāṁśaśabdasya tathā tathā ityarthaḥ |

anujñeti | satyapīti | brahmāṁśatve upasarjjanībhūtaśaktimadbrahmaikadeśatve ityarthaḥ | tasyeti matsyādeḥ | anujñānumatiriti | tataḥ sādhvasādhukarmapreraṇāt | jyotiścakṣurityādi | cakṣuratra tadraśmiparamāṇuḥ khasthaḥ prakāśastutadanucchaviravimaṇḍala iti bodhyam | taddhetuke sūryahetuke ||46||

tatraiva yuktyantaraṁ punarāhāsantateriti ||47||

ābhāsa iti | satpratipakṣeti | sādhyābhāvasādhakahetvantaraṁ yasyāsti sa satpratipakṣa ityarthaḥ | yathā śabdo'nityaḥ kāryatvād ghaṭavadityasya śabdo nityaḥ śrāvaṇatvācchabdatvavaditi pratipakṣo heturasti tatheha matsyādiranīśo'ṁśatvāt jīvavadityasya matsyādirīśaṁ pūrṇatvāt sahasraśīrṣavaditi pratipakṣo heturmṛgyaḥ | tathācetyādi | matsyāderaṁśatvamanabhivyañjitasarvaśaktitvaṁ pūrttiśravaṇāt | jīvasyāṁśatvamupasarjjanībhūtabrahmaikadeśatvamaṇutvaśruterityarthaḥ ||48||

asya nyāyasya prāsaṅgikatvāt vyavahitayorapi pūrvottaranyāyayoḥ saṅgatiḥ syāt | prāgyathā jīvānāṁ brahmopasarjjanāṇudravyatve tāratamyaṁ nāsti tathā phalatāratamyamapi teṣāṁ na syāditi dṛṣṭāntarūpā sā bodhyā | aihikāmuṣmikaphalatāratamyavacāṁsi śrūyante | teṣāṁ virodho'sti na veti sandehe arthabhedādastīti prāpte ekavyaktāvevaikadaiva teṣāṁ virodho na tu vyaktibhede kālabhede veti vyavasthāpanādavirodha ityetamarthaṁ hṛdi nidhāya nyāyaṁ pravarttayati evamityādinā | nitya iti | yo harirnityaścetana eko nityānāṁ cetanānāṁ bahūnaṁ jīvānāṁ kāmān vāñchitāni vidadhāti pūrayatītyarthaḥ |

adṛṣṭeti | tadadṛṣṭānusāreṇa tadupāsanānusāreṇa ceti bodhyam ||49||

abhīti | abhisandhiricchā | ādinā vidveṣādi | te'pi icchādveṣādayaḥ ||50||

pradeśāditi | tatprāpteḥ svargabhūmyādilābhasya ||51||

iti śrīgovindabhāṣyavyākhyāne sūkṣmābhidhāne dvitīyādhyāyabhāṣyasya

tṛtīyapādo vyākhyātaḥ ||2||3||

caturthapādaḥ |

athaikaviṁśatisūtrakamekādaśādhikaraṇakaṁ caturthaṁ pādaṁ vyākhyātuṁ sanmārgapravṛttivāñchārūpaṁ maṅgalamācaran pādārthaṁ sūcayati tajjātā iti | he deva prāṇasṛṣṭirūpakrīḍāpareti | duvṛttajigīṣo iti sārvārādyeti vārthaḥ | tajjātā bhavadutpannā matprāṇāḥ kalitotpātāḥ santaḥ santi varttante | matprāṇā maccakṣurādīni indriyāṇi manniśvasitādivāyavaśca kalitaḥ kṛta utpāto viṣayeṣūccaiḥ patanaṁ yainte | tadvaimukhyakarakuviṣayaprābalyena tvatpathānmāṁ bhraṁśayantītyarthaḥ | atastān duṣṭān tvaṁ tathā śādhi śikṣaya yathā te satpathagāminastatpadapravaṇāḥ syurityarthaḥ | niśvāsādīnāmutpātitvaṁ tādṛgindriyadhārakatvādinā bodhyam | he amitrabhit śatrutāpaneti | tadīyasya me śatravaste tvayā śāsanīyā iti bhāvaḥ | itthañca prāṇaviṣayā viruddhāḥ śrutayo'tra pāde saṅgamanīyā iti sūcitam ||0||

bhūtetyādi | pūrvatra prāṇādidhāraṇe svarūpeṇaiva kartāro jīvāstulyasvarūpā api prāṇendriyopakaraṇavantaḥ karma copāsanañca kurvāṇāstayorvaividhyāt tatphalāni vividhāni bhajantītyuktam | tatprasaṅgāt kartrupakaraṇānāṁ teṣāñca tadvirodhaparihāreṇa nirūpaṇamiti pūrvottarayornyāyayoḥ prasaṅgasaṅgatiḥ | prāṇavākyavirodhaparihāreṇa nikhilaprāṇapravarttake harau tadvākyasamanvayadṛḍhīkaraṇādadhyāyasaṅgatiḥ | pūrvapakṣe vākyānāṁ mithovirodhenāprāmāṇyāt samanvayāsiddhiḥ phalaṁ siddhānte tu teṣāmavirodhāt tatsiddhistaditi jñeyam | nikhile pāde prāṇavākyavirodhaparihārat pādasaṅgatiśca bodhyā | bhūtāni khādīni bhūtāśca | sphuṭamanyat | asadvā iti vākyaṁ prāṇānutpattiparam etasmāditi vākyaṁ tu prāṇotpattiparam dṛṣṭam | tadanayorvirodhasandehe bhinnārthatvādvirodhe prāpte asadvā itivākye brahmaparatayā nīte nāsti virodha ityabhiprāyeṇāha teṣvityādi |

tatheti | ṣaḍbhāveti | jāyate asti vardhate vipariṇamate apakṣīyate vinaśyati ceti bhāvavikārāḥ ṣaṭ paṭhitā yāskena | te jīvānāṁ na santi teṣāṁ nityacaitanyatvādityarthaḥ | indriyāṇāstviti | prākṛtvādāhaṅkārikatvāt | bāhyendriyāṇi rājasāhaṅkārakāryāṇi | antarindriyaṁ manastu sāttvikahaṅkārakāryamityuktaṁ prāk | setyutpattiśrutiḥ ||1||

nanvasadvā ityādivākye brahmaparatayā vyākhyāte ekasmin brahmaṇi ṛṣayaḥ prāṇā iti bahuvacanaṁ kathamupapadyeta tatrāha gauṇīti | tatreti brahmaṇi | asau paramātmā hariḥ ||2||

taditi | na ceti | tadānīṁ pralaye | anapītāḥ alīnāḥ | ekatveti | yadyapi jīvāstadvigrahākṛtayaśca nityatvāt tamaḥśaktikaharau svāvasthayājabhṛṅganyāyena pratisarge sthitā na tu khādivadvinaṣṭasvāvasthatayā tathāpi teṣāṁ tāsāṁ ca tasmāt pṛthagaprakāśat kroḍīkṛtajīvādikasyaikyādekatvāvadhāraṇaṁ siddham | sā bahutvaśrutiḥ ||3||

tatpūrvakatvāditi | tadā svargāt prāk | nāmeti | tadvattābhāvenetyarthaḥ ||8||

athendriyasaṁkhyānirṇayāya prayatata evamityādinā | āśrayāśrayibhāvo'tra

saṅgatiḥ | tatra pūrvapakṣiṇo yadā pañceti śrutyanusāreṇa jñānendriyapañcakaṁ buddhimanasī ceti saptaivendriyāṇītyarthaḥ | sa yatraiṣa cākṣuṣaḥ puruṣaḥ parāṅ paryāvartate tathā rūpajño bhavatyekībhavati na paśyati na jighrati na rasayate na vadati na śṛṇute na manute na spṛśatītyāhuriti śrutyanusārāt tu tatpañcakaṁ vāk ca manaśceti saptaiveti | asyārthaḥ | yatrotkrāntidaśāyāṁ cakṣuradhiṣṭhātṛdevaḥ sa cākṣuṣaśabdavācyaḥ puruṣo rūpādiviṣayavyāptiṁ hitvāvartate tadāyamarūpajño bhavati hṛdaye cakṣurekībhavati pārśvagāṁśca nāyaṁ paśyatītyāhuriti | etadubhayārthaṁ sapta

prāṇā ityanena śrāvayanti yeṣu saptasu lokeṣu jīvena saha prāṇāḥ sañcaranti gacchanti guhāśayā golakaniguḍhāḥ | sapta sapteti prāṇibhedamādāya vīpsā | saptetyetadaṣṭakādīnāmupalakṣaṇam | aṣṭau vai grahā aṣṭāvatigrahā iti indriyāṇi grahāḥ puruṣapaśubandhakatvāt viṣayāstvatigrahāḥ rāgādyutpādanadvāreṇendriyākarṣakatvāt sapta vai śīrṣaṇyāḥ prāṇā dvāvarvāñcāviti | kvacinnava paṭhyante | dve cakṣuṣī dve śrotre dve nāsike ekā vāgiti sapta dvāvarvāñcau vāyūpasthāviti nava vai puruṣe prāṇā nābhirdaśamīti kvacit paṭhitam | evaṁ nānāvākyāni dṛṣṭāni | daśeme iti tu siddhāntavākyam | daśa prāṇā bāhyendriyāṇi | ātmā tvantarindriyamityarthaḥ | evameteṣāṁ vākyānāṁ virodho'sti na veti saṁśaye arthabhedādastīti prāpte—

ekadeśimatenāha saptati | atra heturgaterityādiḥ | jīvena sahetyato lokāntareṣviti bodhyam | atraivaṁ kecidvyācakṣate | saptaiva prāṇāḥ | kutaḥ

gateḥ | śrutau teṣāṁ saptatvāvagamāt viśeṣitatvācca | sapta vai śīrṣaṇyāḥ prāṇā iti śirogatasaptacchidraniṣṭhatvena viśeṣaṇācceti ||5||

evaṁ prāpte siddhāntamāha | hastādayastviti | nanu vāgādīnāṁ jīvena saha lokāntareṣu gateraśravaṇāt teṣāṁ gauṇamindriyatvamityuktam | maivam | tamutkrāmantaṁ sarve prāṇā anūtkrāmantīti sarvaśabdāt hastādīnāṁ sahagatiṁ vinā bandhakatvarūpagrahatvānupapatteḥ | sapta vai śīrṣaṇyā ityatra saptatvapratipādanaṁ prāmādikam | caturṇāmeva chidrabhedena saptatayā varṇanāt | na khalu tatra saptoddeśena prāṇatvaṁ vihitam | kintu prāṇoddeśena chidrabhedamātreṇa caturṇāmeva saptatvamiti | nava vai puruṣe prāṇā ityetadapi vākyaṁ puruṣākārachidrābhiprāyameva na tu prāṇābhiprāyamityetatsarvābhiprāyeṇāha kintu pañcetyādi | trikālavarttīti traikālikeṣu daśasvadhyakṣatayā vṛttiryasya tadityarthaḥ ||6||

prāṇānāmiti | atrāpi prāgvat saṅgatiḥ | tatraiṣāṁ tatra te sarva eva samāḥ sarve'nantā ityānantyavākyaṁ tamutkrāmantamittādyutkrāntivākyañcāsti | pūrvaṁ vyāptivācakaṁ parantvaṇutvavācīti | tayorvirodhasandehe'rthabhedādvirodhe prāpte pūrvatrātha yo ha vai tānanantānupāste iti śravaṇāt bahuphalakopāsanatayā tadānantye nīte nāsti virodha ityabhiprāyeṇa nyāyasya pravṛttiḥ |

aṇavaśceti | eteneti | vibhutvavāde mathurāsthitānāmapi śrīraṅgadarśanasparśau syātāmutkrāntyādivirodhaśca ||7||

athaitasmādityādau gauṇaprāṇanyāyavat prasaṅgasaṅgatirbodhyā | yatprāptiriti | vāyuprāptau prāṇasyānutpativākyamutpattivākyaṁ cāsti | tayorvirodhasandehe'rthabhedādvirodhe prāpte'nutpattivākyaśyāmṛtā devā iti vadāpekṣikānutpattiparatvena nītatvānnāsti virodha iti rāddhāntaḥ ||8||

athāśrayāśrayibhāvasaṅgatyā prāṇasya svarūpaṁ vicintyate | tasya bāhyavāyutve vāyuvikāratve ca vākyamasti | tayorvirodhasandehe'rthabhedādvirodhe prāpte etasmāditivākye vāyutaḥ prāṇasya pṛthaṅnirdeśena viṣayabhedāt nāsti virodha iti bhāvena nyāyasya pravṛttiḥ sa kimityādinā | sa iti prāṇaḥ | tatkriyāyāmiti vāyukriyāyām | tacchabdasyeti tasyeti cobhayatra prāṇaśabdasyetyarthaḥ |

neti | tatspanda ucchvāsādirūpā vāyukriyā | tasmāt tasyeti | tasmāt vāyutantasya prāṇasya sā pṛthaguktirityarthaḥ | nanvavāhyavāyurūpatvavākyasya kā gatiriti cet tatrāha yo'yamiti | yattviti | eyāṇāmapi karaṇānāṁ sāmānyā vṛttiḥ | prāṇādyā iti yat kapilenoktaṁ tanna | tatra heturekarūpeti ||9||

atha prāṇasya jīvopakaraṇatvaṁ darśayati supteṣvityādinā | atrāpi pūrvavat saṅgatiḥ | supteṣvityādi vākyaṁ prāṇasya svātantryaṁ bodhayati prāṇasamvādavākyantu tasya jīvopakāritvamityanayorvirodhasandehe'rthabhedāt virodhe prāpte supteṣvityādi vākyaṁ tasyopekaraṇavargaprādhānyamāha na tu tadvat svātantryamityarthokteścakṣurādivat tadupakaraṇatvameva tasyeti nāsti virodha iti bhāvena nyāyasya pravṛttiḥ | mṛtyunā śrameṇa anāpto'grastaḥ saṁvṛṅkte vyāpnoti |

cakṣurādivaditi | sphuṭārtho granthaḥ ||10||

nanviti | tadvat cakṣurāderiva | akaraṇeti | jīvopakārakriyāvirahitaścet prāṇastarhi dehe'smin jīva iva svatantraḥ sa iti prāpte ubhayoḥ svatantrayorekavākyatvābhāvena sadyo dehonmathanaprasaṅgalakṣaṇo yo doṣaḥ sa na syāt dehadhāraṇalakṣaṇaparamopakārasattvāditi bhāvaḥ |

akaraṇatvāditi | atha heti | ahaṁśreyase svasvaśraiṣṭhyāya prāṇā vyūdire | vivādaṁ cakrurityarthaḥ | tān variṣṭhaḥ prāṇa uvāca | mā mohamāpadyathāhamevaitat pañcadhātmānaṁ vibhajyaitat vāṇamavaṣṭabhya vibhāvayāmītyuktaṁ prāk | vāṇaṁ śarīram | atra prāṇahetukā dehādisthitirvisphuṭā ||11||

bāhyo vāyurevāvasthāntareṇa prāṇo'bhūditi cintitam | athāpānādayo ye catvāraḥ śrūyante te kiṁ vāyorevāvasthāviśeṣaḥ prāṇādanye bhavantyute prāṇasyaiva sthānāntaravṛtterapānādirūpatvamiti cintyate | yaḥ prāṇaḥ sa vāyuḥ pañcavidha

itivākye vāyureva prāṇāpānādipañcāvasthaḥ pratītaḥ | prāṇo'pāna iti vākye tu prāṇavṛttayo'pānādayaḥ pratīyante | tadanayorvirodhasandehe'rthabhedāt virodhe prāpte sa eṣa vāyuḥ pañcavidha ityatra sa eṣa prāṇāvasthāṁ gato vāyuriti vākhyānāt nāsti virodha iti bhāvena nyāyasya pravṛttiḥ | yaḥ prāṇa ityādinā |

pañceti | sphuṭārtho dṛṣṭāntānto granthaḥ | manovaditi | kāmādinavakaṁ manorūpamityarthaḥ | yogaśāstre mano'pītyarthaḥ | kapilena patañjalinā ca manasaḥ pañca vṛttayaḥ kathitāḥ | pramāṇaviparyayavikalpanidrāsmṛtaya iti tatsūtrāt ||12||

sama ebhistribhirlokairityanantaraṁ samo'nena sarveṇa prāṇe sarvaṁ pratiṣṭhitaṁ sarvaṁ hīdaṁ prāṇenāvṛtamiti vākyakhaṇḍo bodhyaḥ |

aṇuścetyādi viśadārtham ||13||

gauṇamukhyabhedena dvividhā prāṇa nirūpitāḥ | prasaṅgāt teṣāṁ pravṛttiḥ kiṁnimitteti prasaṅgasaṅgatyā tannirūpaṇam | prāṇāḥ pravarttanta ityetadbodhakam devagaṇo jīvagaṇaśca tatpravartaka ityetadbodhakaṁ paramātmā sarvapravarttaka ityetadbodhakañca vākyaṁ dṛṣṭam | teṣāṁ virodhasandehe'rthabhedāt virodhe prāpte prāṇapravṛttibodhake devādipravartakatābodhake ca vākye paramātmapreritāste pravartakā bhavanti iti vyākhyāne nāsti virodha itibhāvena nyāyasya pravṛttiḥ supteṣvityādinā | agniriti | agnervāgbhāvastadadhiṣṭhātṛtvameva nānyadasambhavāt | jīvo veti | sa yathā mahārāja ityādiśruteritibhāvaḥ |

jyotirādyadhiṣṭhānamiti | tasyaiveti paramātmana ityarthaḥ | tatprayojyānāṁ paramātmapreritānām | svataḥ pravṛttistviti prāṇānāmiti bodhyam ||14||

prāṇavateti | pūrve devāḥ | pare jīvāḥ | taiḥ prāṇaiḥ | tatsaṅkalpāt paramātmasaṅkalpāt | nanu devānāmindriyādhiṣṭhātṛtve teṣāṁ tatsādhyaphalabhogāpattiḥ | maivam | yo yadadhitiṣṭhati sa tatsādhyaṁ phalaṁ bhuṅkte iti vyāpteḥ sārathyādau vyabhicārat | nanvevaṁ sūryādidevatānāṁ cakṣurādīni ke devā adhitiṣṭheṣuḥ anye sūryādayaḥ iti cenna anavasthānāt pramāṇābhāvācca | tasmānnārāyaṇasteṣāmadhiṣṭhāteti bodhyam ||15||

tasya ceti | teṣāṁ devānām | tasyaiva paramātmanaḥ | antaryāmīti | tatrāmūto'ntaryāmītyasya nityamantaryāmīti vyākhyānāt uktavyākhyānaṁ suṣṭhu ||16||

athaśrayāśrayibhāvasaṅgatyā gauṇamukhyayoḥ prāṇayorviśeṣaṁ vaktuṁ prayatate arthetyādinā | hantāsyaiveti vākyaṁ gauṇamukhyayostayorananyatvaṁ bodhayati | etasmāditi vākyantu tayoranyatvam | tadetayorvirodhasaṁśaye'rthabhedāt virodhe prāpte hantāsyaiveti vākye vāgādīnāṁ tadadhīnavṛttikatvena tadananyatva pratipādanādavirodha itibhāvena nyāyasya pravṛttiḥ tatretyādinā |

ta indriyāṇīti sphuṭārtham ||17||

nanu hanteti | hantadānīṁ sarve vayaṁ vāgādayo'syaiva mukhyaprāṇasya rūpamasāmetyāśiṣaṁ datvā tasyaiva rūpamabhavannityarthaḥ pūrvapakṣe siddhānte tu tadadhīnavṛttayo babhūvurityartho bodhyaḥ | na ca bhedaśruteriti | antarindriyatvādviśeṣāt setyartho jñeyaḥ ||18||

vailakṣaṇyāditi | tatheti tattvāntarāṇītyarthaḥ | eṣāmiti vāgādīnām ||19||

nāmarūpabhedādindriya prāṇayorbheda iti pūrvamuktam | tatprasaṅgānnāmarūpavyākriyā kiṁkartṛketi prasaṅgasaṅgatyārabhyate | bhūtendriyādīti | pradhānādipṛthivyantānāṁ prāṇānāñca sṛṣṭiḥ sākṣāt pareśāditi tadabhidhyānādityanena nirṇītam | tatrātrivṛtkṛtabhūtasṛṣṭistaddhetuketi niḥsandehamavagatam | atha trivṛtkṛtabhūtabhautikotpādane śrutivirodho nirasyaḥ | tathāhi ākāśo ha vai nāma nāmarūpayornirvahiteti vākyaṁ tadvyākriyāṁ pareśahetukāmāha hantāhamiti vākyantu jīvahetukām | anena jīvenānupraviśya vyākaravāṇīktyuktestathaivārthāvabhāsāt | cāreṇa parasainyaṁ praviśya saṅkalayāmītyatra rājña sākṣāt saṅkalanakartṛtvaṁ na pratītam kintu cārasyaiveti | kiñca viriñco veti gaupavanaśrutyāpyetat paripuṣṭaṁ tasmājjīvakartṛkā seti | itthametayorvirodhasaṁśaye arthabhedāt virodhasya prāptau hantāhamityādivākyayugme'pi vakṣyamāṇarītyā pareśakartṛkatayā tasya vyākhyānādavirodha iti bhāvena nyāyasya pravṛttiḥ kasmāditi | caturmukhākhyāt jīvaviśeṣāt pareśāt vetyarthaḥ | seyamiti | sā sṛṣṭatejo'vannāsacchabditā brahmadevatā punaraikṣata | atrivṛtkṛtaistaistejo'vanairbhūtairvyavahārāsiddhiṁ vīkṣya trivṛtkṛtaistyairvyahārārhabhūtabhautikotpādanāya punarvicārayāñcakāretyarthaḥ | īkṣāprakāramāha hantetyādinā | imāstistro devatā dyotamānāni tejo'vannāni anena jīvena jīvaśaktimatā tadvyāpinā vātmanā svenaivāhamanupraviśya trivṛtamiti tribhīrūpairvṛt vartanaṁ yasyāstām ityevaṁ vicāryātmanaiva tāḥ praviṣya tāsāmekaikāṁ tathā kṛtavānityarthaḥ | iheti | nāmarūpayoḥ saṁjñāmūrttyorvyākriyā nirmitiḥ | aneneti | atra jīvakartṛka praveśavyākaraṇe pratīte cāreṇa praviśetyādivākye praveśasaṅkalane yathā cārakartṛke | na ceti | anena jīveneti tṛtīyā sahārthā na mantavyā | tatra hetuḥ sambhavantyāmiti | yaduktam—upapadavibhakteḥ kārakavibhaktirbalīyasīti | na ca karaṇārtheti | sādhakatamaṁ karaṇalakṣaṇaṁ pāṇininā smṛtam | tādṛśakaraṇatayā jīve'ṅgīkṛte hareḥ satyasaṅkalpatvaṁ vyāhanyetetyarthaḥ |

ktvāpratyayeneti | samānakartṛkayoḥ pūrvakāle iti pāṇinisūtram | ekakartṛkayordhātvarthayoḥ pūrvakāle vartamānāt dhātoḥ ktvā syāditi tasyārthaḥ | tathāca vyākaraṇavirodhāpattiritibhāvaḥ | na caitasminniti | etasmin jīvakartṛtvapakṣe karavāṇīti kathamuttamapuruṣaḥ tasyāsmadyupapade prayogāditi na ca vācyam | tatra hetuścāreṇeti | tatrānupraveśasaṅkalane cārakartṛke eva rājanyupacarite tathā jīvakartṛke eva te harāvupacaritavye ityarthaḥ |

saṁjñeti | trivṛt tejo'vannānāṁ trairūpeṇya vartanaṁ tat kurvato harerityarthaḥ | trīṇyekaikamityasyārthaḥ | trīṇi tejo'vannāni pratyekaṁ dvidhā kuryāt | ekatantrīṇyardhāni nyasyedekatastrīṇyardhānītyarthaḥ | athaikatamāni trīṇyarddhāni pratyekaṁ dvidhā kuryāt | dvidhā vibhaktamekatamamardhaṁ tattanmukhyārdhaṁ hitvā anyayorardhayoścet yojayet tadā pratyekaṁ trirūpatā syāt | yasyārdhasya dvau bhāgau kṛtau tatsambandhi mukhyamarddhaṁ tyaktānyadīyayormukhyārdhayorjayediti yāvat | itthañca tritvasaṁkhyāsamāveśaḥ | mukhyārdhaṁ sthūlārdhamiti | tasminniti śrībhāgavate | atrivṛtāmiti | tatrāṇḍotpādane | yadeti śrībhāgavate | yadā ete asaṅgatā amilitā āsan ataeva yadā āyatanasya śarīrasya nirmāṇe na śekuḥ | sadasattvaṁ pradhānaguṇabhāvam | upādāya svīkṛtya | ubhayaṁ samaṣṭivyaṣṭyātmakaṁ śarīraṁ sasṛjuriti | ihetyuktasmṛtau | vibhajyetyasyārthaḥ | sa devo hariḥ pañcabhūtānyādau dvidhā vibhajya teṣāṁ pañcārddhānyekataḥ sthāpayati anyāni pañcārddhāni tvekataḥ | atha tadarddhāni teṣāṁ dvidhā vibhaktānāṁ pañcānāṁ bhūtānām pañcakhaṇḍāni punarabdhibhāgāni pratyekaṁ catuḥkhaṇḍāni kṛtvā tattaccaturddhā vibhaktaṁ pañcānāmardhānāmekatamamarddhaṁ tadanyeṣu mukhyeṣu sthūleṣu yuñjan kṣipan san sa devaḥ pañcānāṁ bhūtānāṁ pañcīkṛtiṁ pratyekaṁ pañcarūpatāṁ paśyati sma adrākṣīt | yasyārdhasya catvāraḥ khaṇḍāḥ kṛtāstadīyāt sthūlārddhādanyeṣu sthūlārdheṣvityarthaḥ | annamiti | puruṣeṇāśitamannaṁ tredhā pariṇamate purīṣaṁ māṁsaṁ manaśceti | tena pītā āpastredhā pariṇamante mūtraṁ lohitaṁ prāṇāśceti | tenāśitaṁ tejo'gnyādidīpakaṁ ghṛtādi tredhā pariṇamate asthi majjā vā ceti | atra manaso'nnabhakṣaṇe svāsthyamātreṇa tatkāryatvaṁ prāṇasya jalādhīnasthitimātreṇa jalakāryatvaṁ vāco jñānānukūlatva sāmyena tejaḥkāryatvaṁ ceti bodhyam | sarvāṇīti | dhīraḥ sarvajño hariḥ sarvāṇi rūpāṇi devamanuṣyādiśarīrāṇi vicitya nirmāya nāmāni ca teṣāṁ kṛtvā nāmarūpabhājo jīvānutpādyetyarthaḥ | tairnijavibhinnāṁśairabhivadan vācaṁ prakāśayannāsta ityarthaḥ ||20||

prasaṅgasaṅgatyā mūrttiśabditasya dehasya viśeṣo darśate | dehasya kvacit pārthivatvaṁ kvacidāpyatvaṁ kvacit taijasatvañca śrutam | tāsāṁ śrutīnāṁ virodho'sti na veti sandehe bhinnārthatvādastīti prāpte tatra tatrāpi tadanyāṁśayornyagbhāvenāvasthiteḥ pratipādanādavirodha ityāśayenādhikaraṇasya pravṛttirathetyādinā | śarīraṁ kartṛ | adbhya iti kauṇḍilyaśrutiḥ | idaṁ śarīram | iha vīkṣā | kasyacindehaḥ pārthivaḥ kasyacidāpyaḥ kasyacit taijaso bhavatītyevaṁ siddhāntaḥ kiṁvā sarveṣāṁ dehāstrirūpā iti bhāvaḥ |

māṁsādīti | yathāśabdamitiśrutyanusāreṇetyarthaḥ ||21||

vaiśeṣyāditi | sarvatreti | triṣvapi bhūteṣu trividheṣu deheṣu cetyarthaḥ | tathā vādastādṛśo vyavahāraḥ saṅgacchate ityarthaḥ | tadevamaviruddhānāṁ śrutīnāṁ samanvayaḥ sarveśvare siddhaḥ ||22||

itthaṁ ṣaṭpañcāśadadhikaikaśatasūtrakeṇa catuḥpañcāśadadhikaraṇena dvitīyādhyāyena bhagavatsamanvayapratikūlān parapakṣān nirasya saharṣo bhāṣyakṛt upakārīva bhagavantaṁ patyupakāraṁ yācate vardhasveti | he kalpāga kalpataro samaṁ yathā syāt tathā samastāt sarvatastvaṁ vardhasva | tataḥ kiṁ tatrāha | āśritānāṁ tāpakṣatiṁ kuru | nanu me vṛddhiḥ pūrvaṁ kiṁ nāsīt tatrāha tvadaṅgeti | hiṁsrāvṛtasya te kuto vṛddhivārteti | idānīṁ tacchedāt te ghanapalāśitā sarvataḥ prasāraśca syādeveti bhāvaḥ | hiṁsrāḥ kaṇṭakajaḍitāḥ labhāviśeṣaḥ bhagavadvimukhāḥ sāṁkhyādayaśca | tāpaḥ sūryakṛtaḥ ādhyātmakādiduḥkhañceti ||

iti śrīgovindabhāṣyavyākhyāne sūkṣmābhidhāne dvitīyādhyāyabhāṣyasya

caturthaḥ pādo vyākhyāteḥ ||2||4||